text:
2024 రిపబ్లిక్ డే వేడుకల్లో పాల్గొన్న ఆంధ్ర ప్రదేశ్ ప్రభుత్వ శకటానికి పీపుల్స్ ఛాయిస్ విభాగంలో మూడో స్థానం లభించింది. - FACTLY
Sai Krishna Muthyanolla
January 31, 2024
ఇటీవల జరిగిన రిపబ్లిక్ డే వేడుకల్లో పాల్గొన్న ఆంధ్ర ప్రదేశ్ ప్రభుత్వ శకటానికి మొదటి బహుమతి లభించింది అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2024 రిపబ్లిక్ డే వేడుకల్లో ప్రదర్శించిన ఆంధ్ర ప్రదేశ్ ప్రభుత్వ శకటానికి మొదటి బహుమతి వచ్చింది.
ఫాక్ట్(నిజం): వికసిత్ భారత్ థీమ్‌లో భాగంగా రూపొందించిన శకటాలపై పీపుల్స్ ఛాయిస్ విభాగంలో విజేత ఎంపిక కోసం జనవరి 26, 27 తేదీల్లో దేశ వ్యాప్తంగా విస్తృత ప్రజాభిప్రాయ సేకరణ కొరకు ఓటింగ్ నిర్వహించారు. ఈ ఆన్‌లైన్ ఓటింగ్‌లో ఆంధ్ర ప్రదేశ్ శకటానికి మూడో స్థానం దక్కగా, మొదటి స్థానంలో గుజరాత్ ప్రభుత్వం రూపొందించిన శకటం నిలిచింది.అలాగే జడ్జీలు ఎంపికలో ఒడిశా మొదటి స్థానంలో నిలిచింది. కావున పోస్టు ద్వారా చెప్పేది తప్పు.
‘వికసిత్ భారత్’ , ‘భారత్ – లోక్ తంత్ర్ కి మాతృక’ అనే జంట థీమ్లతో 2024 రిపబ్లిక్ డే వేడుకలు జరిగాయి. ఈసారి జరిగిన గణతంత్ర దినోత్సవ వేడుకలకు ముఖ్య అతిథిగా ఫ్రాన్స్ అధ్యక్షుడు ఇమ్మాన్యుయేల్ మాక్రాన్ ముఖ్య అతిథిగా హాజరయ్యారు. గణతంత్ర వేడుకల పరేడ్ లో భాగంగా కర్తవ్య పథ్‌లో పలు రాష్ట్రాలకు చెందిన మొత్తం 28 శకటాలను ప్రదర్శించారు.
కాగా వికసిత భారత్ థీమ్‌లో భాగంగా రూపొందించిన శకటాలపై, పీపుల్స్ ఛాయిస్ అనే విభాగంలో విజేత ఎంపిక  కోసం జనవరి 26, 27 తేదీల్లో దేశ వ్యాప్తంగా ఆన్ లైన్ ఓటింగ్ నిర్వహించారు. ఈ  ఓటింగ్‌లో 32శాతం ఓట్లతో మొదటి స్థానంలో గుజరాత్ ప్రభుత్వం రూపొందించిన శకటం నిలిచింది, అలాగే 17శాతం ఓట్లతో ఉత్తర్ ప్రదేశ్ శకటం రెండవ స్థానంలో, 12శాతం ఓట్లతో ఆంధ్ర ప్రదేశ్ శకటం మూడవ స్థానంలో నిలిచాయి. డిజిటల్ విద్యా బోధన, నాడు నేడు, ఆంగ్ల మాధ్యమంలో బోధన నేపథ్యంలో ఆంధ్ర ప్రదేశ్ శకటాన్ని రూపొందించారు.ఇదే విషయాన్ని తెలియజేస్తున్న పలు మీడియా కథనాలు ఇక్కడ, ఇక్కడ & ఇక్కడ చూడవచ్చు.
అలాగే జడ్జీలు ఎంపిక విభాగంలో ఒడిశా మొదటి స్థానంలో నిలిచింది, ఒడిశా శకటం కుటీర పరిశ్రమల ద్వారా గ్రామీణ ప్రాంతాల్లో మహిళా సాధికారతను సాదించడంపై సందేశాలతో పాటు రఘురాజ్‌పూర్ వారసత్వ హస్తకళల ద్వారా అద్భుతమైన హస్తకళల కళాత్మకతను ఈ శకటంలో ప్రదర్శించారు. అలాగే రెండో స్థానంలో గుజరాత్, మూడో స్థానంలో తమిళనాడు నిలిచాయి. ఇదే విషయాన్ని మినిస్ట్రీ  ఆఫ్ డిఫెన్స్(MOD) అధికారిక ప్రతినిధి భారత్ భూషణ్ బాబు తన అధికారిక  X (ట్విట్టర్) ఖాతాలో వెల్లడించారు .
#RDAwards2024
Tableau of 'Odisha' on the theme 'Women Empowerment in Viksit Bharat' selected the best tableau.
➡Second place – Gujarat (Dhordo: A Global Icon of Gujarat’s Border Tourism)
➡Third place – Tamil Nadu (Kudavolai System in Ancient Tamil Nadu – Mother of Democracy) pic.twitter.com/3mmqqvAxRH
చివరగా, 2024 రిపబ్లిక్ డే వేడుకల్లో పాల్గొన్న ఆంధ్ర ప్రదేశ్ ప్రభుత్వ శకటానికి పీపుల్స్ ఛాయిస్ విభాగంలో మూడో స్థానం లభించింది.

created: January 31, 2024


text:
‘ఆంధ్ర ప్రదేశ్ సీఎం గా వై.ఎస్ జగన్ 30 సంవత్సరాలు ఉంటాడు’ అంటూ గవర్నర్ విశ్వ భూషణ్ హరిచంద్ వ్యాఖ్యలు చేయలేదు - FACTLY
Sai Krishna Muthyanolla
November 6, 2019
‘దేశంలోనే జగన్ గొప్ప సీఎం.. ఆయన గొప్ప పరిపాలన చేస్తున్నాడు.. ఇంకా 30 సంవత్సరాలు ఏపీకి జగనే సీఎంగా ఉంటారు’ అని ఏపీ గవర్నర్ విశ్వ భూషణ్ హరిచంద్ జగన్ పై ప్రశంసలు కురిపించారంటూ ఫేస్బుక్ లో చాలా మంది పోస్టు చేస్తున్నారు. మరికొంతమంది గవర్నర్ విశ్వ భూషణ్ అలా అన్నడానికి సంబంధించిన వీడియో అంటూ ఒక వీడియోని కూడా పోస్టు చేస్తున్నారు. దీంట్లో  ఎంతవరకు నిజముందో విశ్లేషిద్ధాం.
ఏపీ గవర్నర్ విశ్వ భూషణ్ హరిచంద్: ‘దేశంలోనే జగన్ గొప్ప సీఎం.. ఆయన గొప్ప పరిపాలన చేస్తున్నాడు.. ఇంకా 30 సంవత్సరాలు ఏపీకి జగనే సీఎంగా ఉంటారు’.
ఫాక్ట్ (నిజం): ఆంధ్ర ప్రదేశ్ సీఎం వై.ఎస్ జగన్ గురించి గవర్నర్ విశ్వ భూషణ్ హరిచంద్ పోస్టులో చెప్పిన వ్యాఖలు చేసినట్లుగా వార్తాపత్రికలు కానీ, మీడియా కానీ ఎక్కడా కూడా ప్రచురించలేదు. కావున పోస్ట్ లో చెప్పింది తప్పు.
ఏపీ గవర్నర్ విశ్వ భూషణ్ హరిచంద్ పోస్టులో చెప్పిన వ్యాఖ్యలు చేశాడా అని తెలుసుకోవడానికి గూగుల్ లో ‘గవర్నర్ విశ్వ భూషణ్ దేశంలోనే గొప్ప సీఎం జగన్’ అనే కీవర్డ్స్ తో వెతికినప్పుడు, విశ్వ భూషణ్ అలా వ్యాఖ్యానించడానికి  సంబంధించిన ఎటువంటి సమాచారం కూడా సెర్చ్ రిజల్ట్స్ లో లభించలేదు.
గవర్నర్ విశ్వ భూషణ్ అలా అనడానికి సంబంధించిన వీడియో అంటూ ఫేస్బుక్ లో పోస్టు చేసిన వీడియో చూసినప్పుడు కూడా, అందులో ఆయన అలాంటి వ్యాఖ్యలు చేసినట్లుగా లేదు. సమాచారం కోసం వెతికే ప్రక్రియలో యూట్యూబ్ లో కూడా అదే వీడియో పోస్టులోని చెప్పిన విషయాలతో కూడిన థంబ్ నేల్ తో ఉన్నట్లుగా తెలిసింది. కావున, వినియోగదారులను ఆకర్షించడానికి ఆ విధంగా అప్లోడ్ చేసి ఉంటారు. దీన్నే క్లిక్ బెయిట్ హెడ్ లైన్ అంటారు.
ఒక వేళ  గవర్నర్ విశ్వ భూషణ్ నిజంగానే అటువంటి వ్యాఖ్యలు చేసినట్లయితే రాష్ట్రం లోని అన్ని ప్రముఖ వార్తా పత్రికలు  మరియు మీడియా సంస్థలు దాని గురించి ప్రచురించేవి. కానీ, అటువంటి న్యూస్ ఎవరూ కూడా రిపోర్ట్ చేయలేదు. కావున, సీఎం జగన్ గురించి గవర్నర్ విశ్వ భూషణ్ ఆ వ్యాఖ్యలు చేయలేదు. ఎదో ఒక వీడియో పెట్టి తప్పుడు సమాచారం తో వైరల్ చేస్తున్నారు.
చివరగా, ఆంధ్ర ప్రదేశ్ సీఎం వై.ఎస్ జగన్ గురించి గవర్నర్ విశ్వ భూషణ్ హరిచంద్ పోస్టులో చెప్పిన వ్యాఖ్యలు చేయలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

source: news-factly

created: November 6, 2019

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
మావోయిస్టులతో సంబంధాలు ఉన్నాయన్న అనుమానంతో అరెస్ట్ చేసింది ఏపీ హైకోర్ట్ న్యాయవాదిని, న్యాయమూర్తిని కాదు - FACTLY
Sai Krishna Muthyanolla
September 3, 2021
ఏపీ హైకోర్ట్ న్యాయమూర్తి అంకాల ప్రుధ్వీరాజ్‌ను తెలంగాణలో పోలీసులు అరెస్ట్ చేసారంటూ ఒక వీడియో బాగా షేర్ చేస్తున్నారు. మావోయిస్టులతో సంబంధాలున్నాయన్న అనుమానంతో అతన్ని అరెస్ట్ చేసారని వీడియో ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఏపీ హైకోర్ట్ న్యాయమూర్తి అంకాల ప్రుధ్వీరాజ్‌ను మావోయిస్టులతో సంబంధాలున్నాయన్న అనుమానంతో తెలంగాణలో పోలీసులు అరెస్ట్ చేసారు.
ఫాక్ట్: ఒక ఏపీ హైకోర్ట్ న్యాయమూర్తిని మావోయిస్టులతో సంబంధాలున్నాయన్న అనుమానంతో తెలంగాణలో పోలీసులు అరెస్ట్ చేసారనడానికి ఎటువంటి ఆధారాలు లేవు. అసలు అంకాల ప్రుధ్వీరాజ్ అనే పేరుతో ఏపీ హైకోర్ట్ న్యాయమూర్తి ఎవరూ లేరు. ఏపీ హైకోర్ట్ న్యాయవాది అంకాల ప్రుధ్వీరాజ్‌ను మావోయిస్టులతో సంబంధాలున్నాయన్న అనుమానంతో అరెస్ట్ చేసారు. అతను ఒక న్యాయవాది (Lawyer), న్యాయమూర్తి (Judge) కాదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, ఒక ఏపీ హైకోర్ట్ న్యాయమూర్తిని అరెస్ట్ చేసినట్టుగా ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటిది గనక జరిగుంటే, అన్నీ ప్రముఖ వార్తాపత్రికలు ఆ అరెస్ట్ గురించి ప్రచురించేవి. అంకాల ప్రుధ్వీరాజ్ అనే పేరుతో ఏపీ హైకోర్ట్ న్యాయమూర్తి ఎవరూ లేరు.
కానీ ఏపీ హైకోర్ట్ న్యాయవాది అంకాల ప్రుధ్వీరాజ్‌ను మావోయిస్టులతో సంబంధాలున్నాయన్న అనుమానంతో తెలంగాణలో పోలీసులు అరెస్ట్ చేసినట్టు న్యూస్ ఆర్టికల్స్ (ఇక్కడ మరియు ఇక్కడ) ద్వారా తెలుస్తుంది. ‘విజయవాడకు చెందిన ఎపి హైకోర్టు న్యాయవాది అంకాల పృథ్వీరాజ్ పూసుగుప్ప-ఛత్తీస్‌గఢ్‌లోని రాంపురం-మల్లంపేట అటవీ ప్రాంతంలోని మావోయిస్టు నేత దామోదర్‌ను కలిసి వస్తున్నట్లుగా తమ విచారణలో వెల్లడయిందని సిఐ అశోక్ తెలిపారు.’ ఆయనను అరెస్టుచేసి న్యాయస్థానానికి తరలించినట్లు కూడా తెలిపారు.
బార్ కౌన్సిల్ ఆఫ్ ఆంధ్రప్రదేశ్ వెబ్సైటులో ప్రుధ్వీరాజ్ అనే పేరుతో ఉన్న న్యాయవాది గురించి వెతకగా, అతనికి సంబంధించిన వివరాలు లభించాయి. అతను ఒక న్యాయవాది (Lawyer) అని, న్యాయమూర్తి (Judge) కాదని తెలుస్తుంది.
2018లో యూనివర్సిటీ ఆఫ్ హైదరాబాద్ వైస్ ఛాన్సలర్  పోడిలె అప్పారావుని చంపడానికి కుట్ర పన్నినందుకు ఇద్దరు మాజీ విద్యార్థులను ఆంధ్రప్రదేశ్ పోలీసులు అరెస్టు చేశారు. నిందితులను అప్పుడు అంధ్రప్రదేశ్ కు చెందిన 27 ఏళ్ల అంకాల ప్రుధ్వీరాజ్, పశ్చిమ బెంగాల్ కు చెందిన 28 ఏళ్ల చందన్ కుమార్ మిశ్రాగా గుర్తించినట్టు తెలుస్తుంది. వీళ్ళకు మావోయిస్టులతో సంబంధాలు ఉన్నట్టు పోలీసులు అప్పుడు తెలిపారు. 2013లో కూడా మావోయిస్ట్ చంద్రన్న భార్య అనారోగ్యంతో ఉన్నప్పుడు ఆమెను చికిత్స కోసం ఖమ్మం తీసుకువెళుతున్న సమయంలో పాల్వంచ పోలీసులు అంకాల ప్రుధ్వీరాజ్‌ను అరెస్టు చేసి వరంగల్ లోని సెంట్రల్ జైలుకు పంపినట్టు ఈ ఆర్టికల్ ద్వారా తెలుస్తుంది.
చివరగా, మావోయిస్టులతో సంబంధాలున్నాయన్న అనుమానంతో ఒక న్యాయవాదిని అరెస్ట్ చేసారనే వార్తను ఏపీ ‘హైకోర్ట్ న్యాయమూర్తి అరెస్ట్’ అని అంటున్నారు.

created: September 3, 2021


text:
ఆంధ్రప్రదేశ్ లోని రహదారి ఫోటోని తెలంగాణలో అద్భుతమైన రహదారి అని షేర్ చేస్తున్నారు - FACTLY
Sai Krishna Muthyanolla
October 9, 2020
పచ్చని పొలాల మధ్య నుంచి వెళుతున్న రహదారి ఫోటోని చూపిస్తూ ముఖ్యమంత్రి కెసిఆర్ తెలంగాణలో కట్టించిన అద్భుతమైన రహదారి, అంటూ షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: తెలంగాణలో ముఖ్యమంత్రి కెసిఆర్ కట్టించిన అద్భుతమైన రహదారి ఫోటో.
ఫాక్ట్ (నిజం):  ఫోటోలో కనిపిస్తున్నది ఆంధ్రప్రదేశ్ రాష్ట్రంలోని నంద్యాల-ఆళ్లగడ్డ మధ్య నిర్మించిన రహదారి అని విశ్లేషణలో తెలిసింది. ఈ రహదారి తెలంగాణకు సంబంధించినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఈ ఫోటోని రివర్స్ ఇమేజ్ సెర్చ్ చేయగా, ఇదే ఫోటోని పృథ్వి చౌదరి అనే ట్రావెల్ ఫోటోగ్రాఫర్ ‘4 అక్టోబర్ 2020’ నాడు తన ట్విట్టర్ అకౌంట్లో పోస్ట్ చేసినట్టు తెలిసింది. ఆంధ్రప్రదేశ్ రాష్ట్రంలోని నంద్యాల-ఆళ్లగడ్డ మధ్యగా వెళుతున్న రహదారి ఫోటో, అని ఈ ట్వీట్ కింద రిప్లై లో పృథ్వి చౌదరి తెలిపారు. తన డ్రోన్ కెమేరాతో తీసిన ఈ రహదారి వీడియోని  ‘7 అక్టోబర్ 2020’  నాడు పృథ్వి చౌదరి ట్విట్టర్ లో షేర్ చేసారు. రాయలసీమ అందాలు, అంటూ ఈ వీడియోని షేర్ చేసారు.ఈ వివరాల ఆధారంగా, ఫోటోలో కనిపిస్తున్న రహదారి తెలంగాణాకి సంబంధించినది కాదు అని ఖచ్చితంగా చెప్పవచ్చు.
చివరగా, ఆంధ్రప్రదేశ్ లోని రహదారి ఫోటోని చూపిస్తూ తెలంగాణలో కెసిఆర్ కట్టిన అద్భుతమైన రహదారి అని షేర్ చేస్తున్నారు.

created: October 9, 2020


text:
ఆంధ్రప్రదేశ్ రాష్ట్రానికి గడిచిన రెండేళ్లలో పెట్రోలియం ఉత్పత్తుల అమ్మకంపై విధించే VAT ద్వారా 21,182 కోట్ల ఆదాయం చేకూరింది, 4 లక్షల కోట్లు కాదు - FACTLY
Sai Krishna Muthyanolla
November 9, 2021
ఇటీవల ఆంధ్రప్రదేశ్ ప్రభుత్వం పెట్రోల్/డీజిల్ పైన కేంద్ర, రాష్ట్ర ప్రభుత్వాలు విధించే పన్నులు, ఆయా ప్రభుత్వాలకు వెళ్ళే వాటా మొదలైన అంశాలను వివరిస్తూ ప్రముఖ దినపత్రికలలో ఒక ప్రకటన విడుదల చేసింది. ఐతే ఈ ప్రకటన నేపథ్యంలోనే ‘గత రెండేళ్లలో పెట్రోల్/డీజిల్ పైన టాక్స్‌ల ద్వారా ఆంధ్రప్రదేశ్ ప్రభుత్వ ఆదాయం అక్షరాల ₹4,38,706 కోట్ల రూపాయలు’ అని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా అందులో ఎంత నిజముందో చూద్దాం.
క్లెయిమ్: గత రెండేళ్లలో పెట్రోల్/డీజిల్ పైన టాక్స్‌ల ద్వారా ఆంధ్రప్రదేశ్ ప్రభుత్వ ఆదాయం అక్షరాల ₹4,38,706 కోట్ల రూపాయలు.
ఫాక్ట్ (నిజం): ఆంధ్రప్రదేశ్ ప్రభుత్వానికి పెట్రోలియం ఉత్పత్తుల అమ్మకంపై విధించే సేల్స్ టాక్స్/ VAT ద్వారా 2019-20 సంవత్సరంలో 10,168 కోట్ల ఆదాయం చేకూరగా, 2020-21లో  11,014 కోట్ల ఆదాయం చేకూరింది. అంటే రెండు సంవత్సరాలకు కలిపి ఆంధ్రప్రదేశ్ ప్రభుత్వ ఖజానాకి 21,182 కోట్లు చేరాయి. వైరల్ పోస్టులో తెలిపింది అన్ని రాష్ట్రాలకు కలిపి  పెట్రోలియం రంగం నుండి వచ్చిన వచ్చిన ఆదాయ వివరాలు, కేవలం ఆంధ్ర ప్రదేశ్ కి కాదు. కావున పోస్టు ద్వారా చెప్పేది తప్పు.
కేంద్ర పెట్రోలియం మంత్రిత్వ శాఖలో మినిస్టర్ అఫ్ స్టేట్ అయిన రామేశ్వర్ తెలి ఇటీవల 28 జూలై 2021న రాజ్యసభలో ఒక ప్రశ్నకు లిఖిత పూర్వకంగా ఇచ్చిన జవాబులో గత ఐదేళ్లలో మొత్తం పెట్రోలియం రంగం  నుండి కేంద్ర, రాష్ట్ర ఖజానాలకు చేకూరిన ఆదాయ వివరాలు పేర్కొన్నారు. వైరల్ అవుతున్న పోస్టులో పేర్కొన్న వివరాలు రాజ్యసభలో తెలిపిన ఈ వివరాల నుండి సేకరించినవే.
ఐతే ఇక్కడ రెండు గమనించాల్సిన విషయాలు ఉన్నాయి,
కేంద్ర మంత్రి అందించిన వివరాల ప్రకారం మొత్తం పెట్రోలియం రంగం నుండి అన్ని రాష్ట్రాలకు  కలిపి 2019-20 సంవత్సరంలో 2,21,056 కోట్ల ఆదాయం చేకూరగా, 2020-21(P)లో  2,17,650 కోట్ల ఆదాయం చేకూరింది. ఐతే ఈ రెండు సంవత్సరాలకు సంబంధించిన ఈ వివరాలను కేవలం ఆంధ్రప్రదేశ్ రాష్ట్రానికి మాత్రమే చేరిన ఆదాయంగా తప్పుగా అర్థం చేసుకున్నారు.
పెట్రోలియం ప్లానింగ్ అండ్ ఎనాలిసిస్ సెల్ వెబ్సైటులో కేంద్ర, రాష్ట్ర ఖజానాకు పెట్రోలియం రంగం నుండి చేకూరిన ఆదాయానికి సంబంధించిన వివరాలు కూడా పైన తెలిపిన విధంగానే ఉన్నాయి. ఐతే అన్ని రాష్ట్రాలకు కలిపి ఏ రూపంలో (ఉదాహారణకి టాక్స్, రాయల్టీ మొదలినవి) ఎంత ఆదాయం చేకూరిందో పెట్రోలియం ప్లానింగ్ అండ్ ఎనాలిసిస్ సెల్ వెబ్సైటులో కూలంకషంగా పేర్కొన్నారు, ఈ వివరాలు ఇక్కడ చూడొచ్చు.
ఇక ఆంధ్రప్రదేశ్ ప్రభుత్వానికి పెట్రోలియం ఉత్పత్తుల అమ్మకంపై విధించే సేల్స్ టాక్స్/ VAT ద్వారా 2019-20 సంవత్సరంలో 10,168 కోట్ల ఆదాయం చేకూరగా, 2020-21లో  11,014 కోట్ల ఆదాయం చేకూరింది. అంటే రెండు సంవత్సరాలకు కలిపి ఆంధ్రప్రదేశ్ ప్రభుత్వ ఖజానాకి VAT ద్వారా 21,182 కోట్లు చేరాయి. దీన్ని బట్టి పోస్టులో చెప్తున్న వివరాలు కరెక్ట్ కాదని స్పష్టమవుతుంది. ఐతే పెట్రోలియం ఉత్పత్తుల అమ్మకంపై విధించే సేల్స్ టాక్స్/ VAT ద్వారా ఏ రాష్ట్రం ఎంత ఆదాయాన్ని ఆర్జించిందో పెట్రోలియం ప్లానింగ్ అండ్ ఎనాలిసిస్ సెల్ వెబ్సైటులో చూడొచ్చు.
చివరగా, ఆంధ్రప్రదేశ్ రాష్ట్రానికి గడిచిన రెండేళ్లలో పెట్రోలియం ఉత్పత్తుల అమ్మకంపై విధించే టాక్స్ ద్వారా 21,182 కోట్ల ఆదాయం చేకూరింది, 4 లక్షల కోట్లు కాదు.

created: November 9, 2021


text:
అఫీలియన్ సమయంలో భూమికి, సూర్యునికి మధ్య దూరం 66% పెరగదు; వాతావరణంలో గణనీయమైన మార్పులకు ఇది ప్రధాన కారణం కాదు - FACTLY
Sai Krishna Muthyanolla
July 8, 2022
రేపటినుండి ప్రారంభమై 22 ఆగస్ట్ 2022న ముగియనున్న ‘అఫీలియన్ దృగ్విషయం’ భూమికి మునుపెన్నడూ లేని విధంగా చల్లటి వాతావరణాన్ని కలిగిస్తుందని సోషల్ మీడియాలో ఒక పోస్ట్ ద్వారా బాగా షేర్ చేస్తున్నారు. సూర్యుడు మరియు భూమి మధ్య దూరం 90,000,000 కి.మీ అని కూడా పోస్ట్ పేర్కొంది, అయితే ‘అఫీలియన్ దృగ్విషయం’ సమయంలో ఈ దూరం 66% పెరిగి 152,000,000 కి.మీ అవుతుందని తెలిపారు. ఈ ఆర్టికల్ ద్వారా అందులో ఎంత నిజముందో చూద్దాం.
క్లెయిమ్: ‘అఫీలియన్ దృగ్విషయం’ వాతావరణాన్ని చల్లగా మారుస్తుంది; సూర్యుడు మరియు భూమి మధ్య దూరాన్ని 66% పెంచుతుంది.
ఫాక్ట్ (నిజం): భూమి సూర్యుడికి అత్యంత దూరంగా ఉన్నప్పుడు అఫీలియన్; భూమి సూర్యునికి అత్యంత దగ్గరగా ఉన్నప్పుడు పెర్‌హీలియన్ అంటారు. భూమి యొక్క అఫీలియన్ సూర్యుని నుండి సుమారు 94.5 మిలియన్ మైళ్ళు (152 మిలియన్ కిలోమీటర్ల) దూరంలో ఉంది. పెర్‌హీలియన్ సూర్యుని నుండి సుమారు 91.4 మిలియన్ మైళ్లు (147 మిలియన్ కిలోమీటర్ల) దూరంలో ఉంది. సగటున, భూమి నుండి సూర్యుడికి దూరం దాదాపు 93 మిలియన్ మైళ్లు (150 మిలియన్ కిలోమీటర్లు). భూమి మరియు సూర్యుని మధ్య సగటు దూరాన్ని పరిగణించినప్పుడు, అఫీలియన్ యొక్క పెరుగుదల కేవలం 1.4% మాత్రమే. కాబట్టి, ‘అఫీలియన్ దృగ్విషయం’ కారణంగా సూర్యుడు మరియు భూమి మధ్య దూరం 66% పెరగడం అనేది తప్పు. అఫీలియన్ మరియు పెర్‌హీలియన్ ప్రతి ఏటా జరిగే సంఘటనలు (annual events). 2022లో, అఫీలియన్, 04 జూలై 2022న జరిగింది. కాబట్టి, అఫీలియన్ అనేది 04 జూలై 2022 నుండి 22 ఆగస్టు 2022 వరకు జరిగే ఒక దృగ్విషయం అని క్లెయిమ్ చేయడం సరైనది కాదు. అఫీలియన్ సూర్యుడి నుండి బాగా దూరంగా ఉన్నపటికీ వాతావరణం యొక్క వ్యవధిని ప్రభావితం చేస్తుంది కానీ తీవ్రతను అంతగా కాదు. కావున, పోస్ట్ ద్వారా చెప్పేది తప్పు.
అఫీలియన్ మరియు పెర్‌హీలియన్ భూమి యొక్క కక్ష్యలో (orbit) ఉన్న పాయింట్లు. భూమి సూర్యుడికి అత్యంత దూరంగా ఉన్నప్పుడు అఫీలియన్; భూమి సూర్యునికి అత్యంత దగ్గరగా ఉన్నప్పుడు పెర్‌హీలియన్ అంటారు. భూమి యొక్క అఫీలియన్ సూర్యుని నుండి 94.5 మిలియన్ మైళ్ళు (152 మిలియన్ కిలోమీటర్ల) దూరంలో ఉంది. భూమి యొక్క పెర్‌హీలియన్ సూర్యుని నుండి 91.4 మిలియన్ మైళ్లు (147 మిలియన్ కిలోమీటర్ల) దూరంలో ఉంది.
సాధారణంగా, భూమి సూర్యుని చుట్టూ దీర్ఘవృత్తాకార కక్ష్యలో (elliptical orbit) ప్రయాణిస్తుంది. కక్ష్య ఖచ్చితమైన వృత్తం (circle) కానందున, సూర్యుని నుండి భూమి యొక్క దూరం మారుతూ ఉంటుంది. అయితే, సగటున, భూమి నుండి సూర్యుడికి దూరం దాదాపు 93 మిలియన్ మైళ్లు (150 మిలియన్ కిలోమీటర్లు). ఈ సగటు దూరాన్ని ఒక ఖగోళ యూనిట్ (astronomical unit) అంటారు.
పెర్‌హీలియన్ మరియు అఫీలియన్ పోల్చినప్పుడు, దూరంలో, కేవలం 3.3% (సుమారు 5 మిలియన్ కిలోమీటర్లు) తేడా ఉంది. భూమి మరియు సూర్యుని మధ్య సగటు దూరాన్ని పరిగణించినప్పుడు, అఫీలియన్ యొక్క పెరుగుదల కేవలం 1.4% మాత్రమే. కాబట్టి, ‘అఫీలియన్ దృగ్విషయం’ కారణంగా సూర్యుడు మరియు భూమి మధ్య దూరం 66% పెరగడం అనేది తప్పు.
అఫీలియన్ మరియు పెర్‌హీలియన్ ప్రతి ఏటా జరిగే సంఘటనలు (annual events). 2022లో, అఫీలియన్, 04 జూలై 2022న జరిగింది. 04 జనవరి 2022న పెర్‌హీలియన్. అఫీలియన్ మరియు పెర్‌హీలియన్ ఏదో ఒక్క సమయంలోనే సంభవిస్తాయి ఎందుకంటే భూమి ఎప్పుడూ సూర్యుని చుట్టూ తిరుగుతూ ఉంటుంది. కాబట్టి, అఫీలియన్ అనేది 04 జూలై 2022 నుండి 22 ఆగస్టు 2022 వరకు జరిగే ఒక దృగ్విషయం అని క్లెయిమ్ చేయడం సరైనది కాదు.
అఫీలియన్ సూర్యుడి నుండి బాగా దూరంగా ఉన్నపటికీ వాతావరణం యొక్క వ్యవధిని ప్రభావితం చేస్తుంది కానీ తీవ్రతను కాదు. “The difference in the amount of the Sun’s energy we receive (called the solar constant) doesn’t vary considerably between perihelion and aphelion.”
NASA ప్రకారం, భూమి మరియు సూర్యుని మధ్య దూరం నాలుగు సీజన్లకు కారణమవుతుందనేది ‘సాధారణ అపోహ’ (common misconception). అయితే, భూమి యొక్క టిలటెడ్ (వంపు) ఆక్సిస్ సీజన్లలో మార్పుకు ప్రధాన కారణం.
చివరగా, అఫీలియన్ అనేది ప్రతి ఏటా జరిగే సంఘటన; వాతావరణంలో గణనీయమైన మార్పులకు ఇది ప్రధాన కారణం కాదు.


text:
షాజహాన్ తాజ్ మహల్‌ను నిర్మించారనడానికి ఆధారాలు లేవని పురావస్తు శాఖ అధికారులు ప్రకటించలేదు - FACTLY
Sai Krishna Muthyanolla
December 7, 2021
తాజ్ మహల్‌ను మొఘల్ రాజు షాజహాన్ నిర్మించారని చెప్పడానికి ఎటువంటి ఆధారాలు లేవని ఇటీవల పురావస్తు శాఖ అధికారులు ప్రకటించారు, అంటూ సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: షాజహాన్ తాజ్ మహల్‌ను నిర్మించారనడానికి ఆధారాలు లేవని పురావస్తు శాఖ అధికారులు ఇటీవల ప్రకటించారు.
ఫాక్ట్ (నిజం): తాజ్ మహల్‌ను నిర్మించింది మొఘల్ రాజు షాజహాన్ అని ఆర్కియాలజీ సర్వే ఆఫ్ ఇండియా (ASI), UNESCO తదితర వెబ్సైటులో స్పష్టంగా తెలిపారు. షాజహాన్, తన భార్య ముంతాజ్ జ్ఞాపకార్ధం తాజ్ మహల్‌ను నిర్మించారు. తాజ్ మహల్‌ను షాజహాన్ నిర్మించలేదని పురావస్తు శాఖ అధికారులు ఇటీవల ఎటువంటి ప్రకటన చేయలేదు. కావున, పోస్టులో చేస్తున్న క్లెయిమ్ తప్పు.
ఈ పోస్టులో చేస్తున్న క్లెయింకు సంబంధించిన స్పష్టత కోసం ఆర్కియాలజికల్ సర్వే ఆఫ్ ఇండియా (ASI) వెబ్సైటులో వెతికితే, తాజ్ మహల్‌ను షాజహాన్ నిర్మించారని చెప్పడానికి ఆధారాలు లేవని తెలుపుతూ ASI ఎటువంటి ప్రెస్ రిలీజ్ ఇవ్వలేదని తెలిసింది. ఆర్కియాలజికల్ సర్వే ఆఫ్ ఇండియా వెబ్సైటులో తాజ్ మహల్ చరిత్రను వివరిస్తూ, తాజ్ మహల్‌ను నిర్మించింది మొఘల్ రాజు షాజహాన్ అని స్పష్టంగా తెలిపారు. షాజహాన్, తన భార్య ముంతాజ్ జ్ఞాపకార్ధం తాజ్ మహల్‌ను నిర్మించినట్టు ఈ వెబ్సైటులో స్పష్టం చేసారు. 17 సంవత్సరాల సుదీర్ఘ శ్రమ తరువాత తాజ్ మహల్ నిర్మాణం 1648 సంవత్సరంలో పూర్తి అయినట్టు ఈ వెబ్సైటులో తెలిపారు.
తాజ్ మహల్ చరిత్రకు సంబంధించి ‘UNESCO’,  ‘New 7 Wonders of the World’ వెబ్సైటులలో తెలిపిన సమాచారంలో కూడా తాజ్ మహల్‌ను నిర్మించింది మొఘల్ రాజు షాజహాన్ అని తెలిపారు. ఈ వివరాల ఆధారంగా, తాజ్ మహల్‌ను షాజహాన్ కట్టించలేదని పేర్కొంటూ పురావస్తు శాఖ అధికారులు ఎటువంటి ప్రకటన చేయలేదని స్పష్టమయ్యింది.
చివరగా, షాజహాన్ తాజ్ మహల్‌ను నిర్మించారనడానికి ఆధారాలు లేవని పురావస్తు శాఖ అధికారులు వెల్లడించలేదు.

created: December 7, 2021


text:
‘ఆర్సేనిక్ ఆల్బం 30’ ద్వారా కొరోనా వైరస్ ని నివారించవొచ్చని ఎటువంటి శాస్త్రీయమైన ఆధారాలు లేవు. - FACTLY
Sai Krishna Muthyanolla
February 3, 2020
కొరోనా వైరస్ సోకకుండా ఉండటానికి ముందు జాగ్రత్తగా ‘ఆర్సేనిక్ ఆల్బం 30’ అనే హోమియోపతీ మందు వాడాలని  భారత ఆయుష్ (AYUSH) మంత్రిత్వ శాఖ సూచించిందని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. ఆ మందు ద్వారా కొరోనా వైరస్ ని నివారించచ్చో లేదో విశ్లేషిద్ధాం.
‘ఆర్సేనిక్ ఆల్బం 30’ అనే హోమియోపతీ మందు వాడడం ద్వారా కొరోనా వైరస్ ని నివారించవొచ్చు.
ఫాక్ట్ (నిజం): ‘ఆర్సేనిక్ ఆల్బం 30’ మందు వాడడం ద్వారా కొరోనా వైరస్ ని నివారించవొచ్చని ఎక్కడా కూడా శాస్త్రీయమైన ఆధారాలు లేవు. ఇంతకుముందు, స్వైన్ ఫ్లూ మరియు డెంగ్యూ వ్యాధులకు కూడా లక్షణాలను నియంత్రించడానికి కేంద్ర ప్రభుత్వం అర్సేనిక్ ఆల్బం మందునే సూచించింది. కాకపోతే, కొరోనా వ్యాధిని నివారించడానికి లేదా తగ్గించడానికి ఇప్పటివరకు ఎటువంటి మందులు లేవని ప్రపంచ ఆరోగ్య సంస్థ (WHO) వారు కూడా తెలిపారు. కావున పోస్ట్ లో చెప్పింది తప్పు.
‘ఆర్సేనిక్ ఆల్బం 30’ మందుని భారత ఆయుష్ మంత్రిత్వ శాఖ సూచించిందా అని వెతకగా, నిజంగానే వారు ఆ మందుని కొరోనా వైరస్ రాకుండా నివారించడానికి సూచించినట్టు తెలుస్తుంది. ఆ సూచనకి సంబంధించిన డాక్యుమెంట్ లింక్ ని ఆయుష్ మంత్రిత్వ శాఖ వారు తమ సోషల్ మీడియా అకౌంట్స్ లో పెట్టుకున్నట్టు ఇక్కడ మరియు ఇక్కడ చూడవొచ్చు.
కానీ, ‘ఆర్సేనిక్ ఆల్బం 30’ మందు గురించి గూగుల్ లో వెతకగా, మందు వాడడం ద్వారా కొరోనా వైరస్ ని నివారించవొచ్చని ఎక్కడా కూడా శాస్త్రీయమైన ఆధారాలు దొరకలేదు. ఇంతకుముందు, స్వైన్ ఫ్లూ మరియు డెంగ్యూ వ్యాధులకు కూడా  లక్షణాలను నియంత్రించడానికి కేంద్ర ప్రభుత్వం అర్సేనిక్ ఆల్బం మందునే సూచించింది. ఫ్లూ వ్యాధి లాంటి అన్ని వ్యాధులకు ‘ఆర్సేనిక్ ఆల్బం 30’ ని ప్రభుత్వం సూచించినట్టు ‘నేషనల్ హెల్త్ పోర్టల్’ వెబ్ సైట్ లో చూడవొచ్చు. ఆ మందు ద్వారా ఆ వ్యాధుల లక్షణాలు నియంత్రించవచ్చని కూడా శాస్త్రీయమైన ఆధారాలు లేవు. ఆయుష్ మంత్రిత్వ శాఖ వారు రిలీజ్ చేసిన డాక్యుమెంట్ మీద వివిధ డాక్టర్ల అభిప్రాయాలను ఇక్కడ మరియు ఇక్కడ చదవొచ్చు.
అంతేకాదు, కొరోనా వ్యాధిని నివారించడానికి, లేదా తగ్గించడానికి, ఇప్పటివరకు ఎటువంటి మందులు లేవని ప్రపంచ ఆరోగ్య సంస్థ (WHO) వారు కూడా తమ వెబ్ సైట్ లో పెట్టారు. అదే విషయాన్ని ప్రపంచ ఆరోగ్య సంస్థ ట్వీట్ చేయగా, ఆ ట్వీట్ ని కేంద్ర ఆరోగ్య శాఖ (భరత్) వారు రీ-ట్వీట్ కూడా చేసారు. కావున, ‘ఆర్సేనిక్ ఆల్బం 30’ అనే హోమియోపతీ మందు కొరోనా వైరస్ ని నివారిస్తుంది  అనడానికి ఎటువంటి శాస్త్రీయమైన ఆధారాలు లేవు. ఫ్లూ లాంటి ఏ వ్యాధి వచ్చినా, ‘ఆర్సేనిక్ ఆల్బం 30’ మందుని ప్రభుత్వం సూచిస్తూ వచ్చింది.
చివరగా, ‘ఆర్సేనిక్ ఆల్బం 30’ ద్వారా కొరోనా వైరస్ ని నివారించవొచ్చని ఎటువంటి శాస్త్రీయమైన ఆధారాలు లేవు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 3, 2020


text:
‘ఆర్ట్ వర్క్’ వీడియోని కర్ణాటక మాజీ మంత్రి డి.కే.శివకుమార్ ఇంట్లో జరిగిన సోదా వీడియో అని ప్రచారం చేస్తున్నారు - FACTLY
Sai Krishna Muthyanolla
September 10, 2019
కరెన్సీ నోట్లు కాలిపోయి ఉన్నట్లుగా కనిపిస్తున్న ఒక వీడియో ని ఫేస్బుక్ లో పోస్టు చేసి, ‘కర్ణాటక మాజీ మంత్రి D.K.Sivakumar ఇంట్లో సోదా. డబ్బులు తగలపెట్టటానికి ఇంట్లో వాళ్ల ప్రయత్నం’ అనే ఆరోపణతో చాలా మంది షేర్ చేస్తున్నారు. ఆ ఆరోపణ ఎంతవరకు వాస్తవమో పరిశీలిద్దాం.
కర్ణాటక మాజీ మంత్రి డి.కే.శివకుమార్ ఇంట్లో వారు డబ్బులు తగల పెట్టడానికి ప్రయత్నిస్తున్న  వీడియో.
ఫాక్ట్ (నిజం): వీడియో లో కనిపించేది స్పెయిన్ లోని మాడ్రిడ్ కి చెందిన కళాకారుడు ‘అలెజాండ్రో మోంగే’ చేసిన ఆర్ట్ వర్క్ కి సంబంధించింది. కావున, పోస్టులో చేసిన ఆరోపణ తప్పు.
పోస్టు లో ఉన్న వీడియోని ‘ఇన్విడ్’ ప్లగిన్ లో అప్లోడ్ చేసినప్పుడు, దాని యొక్క కీఫ్రేమ్స్ వచ్చాయి. ఆ కీఫ్రేమ్స్ ని రివర్స్ ఇమేజ్ సెర్చ్ చేసినప్పుడు వచ్చిన సెర్చ్ రిజల్ట్స్ ద్వారా అదే వీడియో యూట్యూబ్ లో ‘ఒక యురోపియన్ బ్యాంకు లో కాలిపోతున్న యూరోస్’ అనే ఆరోపణతో ఉన్నట్లుగా తెలిసింది. ఆ వీడియో యొక్క కామెంట్స్ చదివినప్పుడు, ఒక వినియోగదారుడు అందులో కనిపించేది ‘అలెజాండ్రో మోంగే’ అనే కళాకారుడు చేసిన ఆర్ట్ వర్క్ అని పేర్కొన్నాడు. ఆ సమాచారం ఆధారంగా వెతికినప్పుడు, అలెజాండ్రో మోంగే యొక్క ఇంస్టాగ్రామ్ అకౌంట్ లో ఆ ఆర్ట్ వర్క్ యొక్క ఫోటో లభించింది.
అలెజాండ్రో మోంగే తన ఇన్‌స్టాగ్రామ్ ఖాతాలో, ఆ ఆర్ట్ వర్క్ ఆధారంగా వివిధ దేశాలలో (పాకిస్తాన్, రష్యా, జపాన్) వచ్చిన ఇతర ఫేక్ ఆరోపణలను గురించి కూడా పోస్ట్ చేశాడు. భారత దేశంలో కూడా అదే వీడియో అనేక ఇతర అరోపణలతో చాలా రోజులుగా చలామణి అవుతోంది.
చివరగా, పోస్టులో పెట్టిన వీడియో కర్ణాటక మాజీ మంత్రి డి.కే.శివకుమార్ ఇంట్లో వారు డబ్బులు తగల పెట్టడానికి ప్రయత్నిస్తున్నప్పటిది కాదు. అది ఒక ‘ఆర్ట్ వర్క్’ కి సంబంధించిన వీడియో.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: September 10, 2019


text:
ఇది ప్రయాగ లోని 'నాగ వాసుకి' దేవాలయం లో రాతి మీద చెక్కిన శిల్పం కాదు, ఉత్సవ్ రాక్ గార్డెన్ (కర్ణాటక ) లోని మర్రి చెట్టు - FACTLY
Sai Krishna Muthyanolla
August 12, 2020
ప్రయాగ్ నగరంలోని  ‘నాగ వాసుకి’ దేవాలయంలో చెక్కిన అద్భుత శిల్పం యొక్క ఫోటో, అంటూ షేర్ చేస్తున్న ఒక పోస్ట్ సోషల్ మీడియాలో వైరల్ అవుతుంది. తాజ్ మహల్ ను చూసి ఆనందించే మనం, మన వారసత్వ మహా శిల్ప సంపదను గుర్తించటం లేదు అని ఆ పోస్టులో ఆవేదన వ్యక్తపరుస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ప్రయాగ్ నగరంలోని ‘నాగ వాసుకి’ దేవాలయంలో రాతి మీద చెక్కిన అద్భుత శిల్పం యొక్క ఫోటో.
ఫాక్ట్ (నిజం): ఫోటోలో కనిపిస్తున్నది కర్ణాటక రాష్ట్రంలోని ఉత్సవ్ రాక్ గార్డెన్ కి సంబంధించిన శిల్పం, అని విశ్లేషణలో తెలిసింది. ఈ శిల్పాన్ని ‘Artistic Banyan Tree’ అని ఉత్సవ్ రాక్ గార్డెన్ వారు తమ వెబ్సైటులో తెలిపారు. ఈ శిల్పం ప్రయగ్ నగరంలోని ‘నాగ వాసుకి’ దేవాలయానికి సంబంధించినది కాదు. కావున, పోస్టులో చస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేయగా, అదే శిల్పం యొక్క ఫోటో “Where is this?” వెబ్సైటులో దొరికింది. ఫోటోలోని ఆ శిల్పం, కర్ణాటక రాష్ట్రంలోని ఉత్సవ్ రాక్ గార్డెన్ కి సంబంధించినది అని ఆ వెబ్సైటులో తెలిపారు.
ఈ వివరాల ఆధారంగా మరింత సమాచారం కోసం వెతకగా, పోస్టులో షేర్ చేసిన అదే శిల్పం యొక్క ఫోటో ఉత్సవ్ రాక్ గార్డెన్ వెబ్సైటులో దొరకింది. ఈ శిల్పాన్ని ‘Artistic Banyan Tree’ అని ఉత్సవ్ రాక్ గార్డెన్ వారు తమ వెబ్సైటులో తెలిపారు. ఉత్సవ్ రాక్ గార్డెన్ వారు తమ యూట్యూబ్ ఛానల్ లో పోస్ట్ చేసిన ఒక వీడియోలో ఈ శిల్పాన్ని మనం చూడవచ్చు.
చివరగా, కర్ణాటక రాష్త్రంలోని ఉత్సవ్ రాక్ గార్డెన్ కి సంబంధించిన శిల్పాన్ని చూపిస్తూ ప్రయాగ్ నగరంలోని ‘నాగ వాసుకి’ దేవాలయంలో రాతి మీద చెక్కిన అద్భుత శిల్పం, అని షేర్ చేస్తున్నారు.
Did you watch our new video?


text:
టెర్రరిస్ట్ ని సరిగ్గా చూసుకోవాలని NSA అజిత్ దోవల్ కి అరుంధతీ రాయ్ లేఖ రాయలేదు - FACTLY
Sai Krishna Muthyanolla
December 11, 2019
ఒక వ్యక్తి ‘FACTLY’ వారి ఫేస్బుక్ చాట్ లో ఒక న్యూస్ వెబ్సైట్ కథనాన్ని (ఆర్కైవ్డ్ ) పంపించి, దాన్ని పరిశీలించాల్సిందిగా కోరారు. ఆ కథనంలో ‘అరెస్టు చేయబడిన ఒక ఉగ్రవాదిని నేషనల్ కరెక్షనల్ సిస్టం ఫెసిలిటీస్ లో కేంద్రం సరిగ్గా చూసుకోవడం లేదు’ అని అరుంధతీ రాయ్ నేషనల్ సెక్యూరిటీ కౌన్సిల్ కి లేఖ రాసిందనీ, దానికి బదులిస్తూ ఎన్‌ఎస్‌ఏ అజిత్ దోవల్ కూడా ఆమెకి ఒక లేఖ రాసారని ఉంది. ఆ కథనం లో చెప్పిన విషయం ఎంతవరకు వాస్తవమో పరిశీలిద్దాం.
అరెస్ట్ చేయబడిన టెర్రరిస్ట్ ని నేషనల్ కరెక్షనల్ సిస్టం ఫెసిలిటీస్ లో కేంద్రం సరిగ్గా చూస్కోవడం లేదంటూ అరుంధతీ రాయ్  నేషనల్ సెక్యూరిటీ కౌన్సిల్ కి లేఖ రాసింది, దానికి బదులిస్తూ ఎన్‌ఎస్‌ఏ అజిత్ దోవల్ మరొక లేఖ రాసారు.
ఫాక్ట్ (నిజం): కథనంలో పేర్కొన్నట్లుగా అరుంధతీ రాయ్ నేషనల్ సెక్యూరిటీ కౌన్సిల్ కి ఎటువంటి లేఖ రాయలేదు. ఆ లేఖ ఒక కార్టూన్ ఆధారంగా తయారు  చేయబడింది. కొద్దిపాటి మార్పులతో అనేక దేశాల్లో ఆ ప్రాంత వ్యక్తుల పేర్లతో చలామణి అవుతోంది. కావున, అరెస్ట్ చేయబడిన టెర్రరిస్ట్ ని సరిగ్గా చూస్కోవడంలేదంటూ అరుంధతీ రాయ్ నేషనల్ సెక్యూరిటీ కౌన్సిల్ కి లేఖ రాయడం మరియు దానికి బదులిస్తూ ఎన్‌ఎస్‌ఏ అజిత్ దోవల్ మరొక లేఖ రాయడం అవాస్తవం.
అరెస్ట్ చేయబడిన ఒక టెర్రరిస్ట్ ని నేషనల్ కరెక్షనల్ సిస్టం ఫెసిలిటీస్ లో కేంద్రం సరిగ్గా చూస్కోవడం లేదంటూ రచయిత్రి అరుంధతీ రాయ్ నేషనల్ సెక్యూరిటీ కౌన్సిల్ కి లేఖ రాసిందని ఆ కథనంలో ఉంది. అంతేకాదు, దానికి ఎన్‌ఎస్‌ఏ అజిత్ దోవల్ బదులిస్తూ, బాధ్యతాయుత పౌరుల కోసం జాతీయ రక్షణ శాఖ వారు ‘LARK’ (లిబెరల్స్ ఆక్సేప్ట్ రెస్పాన్సిబిలిటీ ఫర్ కిల్లర్స్) అనే ఒక ప్రొగ్రామ్ ని మొదలుపెట్టబోతుందనీ, ఆ కార్యక్రమం కింద అరుంధతీ రాయ్ తాను లేఖలో ప్రస్తావించిన టెర్రరిస్ట్ (మోహమ్మద్ అహ్మద్ బిన్ మహమూద్) యొక్క వ్యక్తిగత సంక్షేమం, రక్షణ, చికిత్స చూసుకోవాల్సి ఉంటుందని దోవల్ తన లేఖలో చెప్పినట్లుగా ఉంటుంది.
ఫేస్బుక్ లో అదే విషయం గతంలో 2016 లో ప్రచారం అయింది మరియు మళ్ళీ అదే విషయం ప్రస్తుతం కూడా షేర్ అవుతోంది. కథనంలో చెప్పిన విషయం గురించి గూగుల్ లో వెతికినప్పుడు, అలాంటి విషయమే వివిధ దేశాల్లో ఆ ప్రాంత వ్యక్తుల పేర్లతో చలామణి అవుతున్నట్లుగా తెలిసింది. అందుకు సంబంధించిన కథనాలను ఇక్కడ, ఇక్కడ మరియు ఇక్కడ చూడవచ్చు. కానీ, ఆ కథనాల్లో ఉన్న విషయం యొక్క వాస్తవికతని తెలుసుకోవడానికి ప్రయత్నించినప్పుడు, దేనికీ కూడా విశ్వసనీయ సమాచారం లభించలేదు. ‘Snopes’ వారి కథనం ద్వారా, అలాంటి వార్త ఒక ‘సెటైర్’ అనీ, దానిని 2002 లో ‘జిమ్ హ్యూబర్’ యొక్క కార్టూన్ ఆధారంగా మొట్టమొదటిసారిగా రాసారనీ, తర్వాత కొద్దిపాటి మార్పులతో వివిధ దేశాల్లో ఆ ప్రాంత వ్యక్తుల పేర్లతో చలామణి అవుతోందని తెలిసింది.
చివరగా, టెర్రరిస్ట్ ని సరిగ్గా చూసుకోవాలని ఎన్‌ఎస్‌ఏ అజిత్ దోవల్ కి అరుంధతీ రాయ్ లేఖ రాయలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 11, 2019


text:
కాశ్మీర్ పండిట్లను ఉద్దేశించి అరుంధతి రాయ్ పోస్టులోని వ్యాఖ్యలు చేయలేదు - FACTLY
Sai Krishna Muthyanolla
January 22, 2020
‘కాశ్మీరీ హిందువులను అక్కడ నుంచి వెల్లగొట్టారు అనడం తప్పు. నిజానికి వాళ్లకు 3 అవకాశాలు ఇచ్చారు..  మతం మారడం, చావడం, లేదా పారిపోవడం. వాళ్ళు పారిపోవాలని ఇచ్ఛపూర్వకంగా నిర్ణయించుకున్నారు.. ఇది ఇస్లాం మీకిచ్చిన స్వేచ్ఛ.. మీ అభిప్రాయాలను గౌరవించడంగా చూడాలి’ అని రచయిత్రి  అరుంధతి రాయ్ అన్నారనీ, ఫేస్బుక్ లో చాలా మంది షేర్ చేస్తున్నారు. అందులో ఎంతవరకు నిజముందో విశ్లేషిద్ధాం.
అరుంధతి రాయ్ – ‘కాశ్మీరీ హిందువులను అక్కడ నుంచి వెల్లగొట్టారు అనడం తప్పు. నిజానికి వాళ్లకు 3 అవకాశాలు ఇచ్చారు.. మతం మారడం, చావడం లేదా పారిపోవడం. వాళ్ళు పారిపోవాలని ఇచ్ఛపూర్వకంగా నిర్ణయించుకున్నారు.. ఇది ఇస్లాం మీకిచ్చిన స్వేచ్ఛ.. మీ అభిప్రాయాలను గౌరవించడంగా చూడాలి’.
ఫాక్ట్ (నిజం): అరుంధతి రాయ్ కాశ్మీర్ పండిట్లను ఉద్దేశించి పోస్టులో ఆరోపించిన వ్యాఖలు చేసినట్లుగా వార్తాపత్రికలు కానీ, మీడియా కానీ ఎక్కడా కూడా ప్రచురించలేదు. కావున, పోస్ట్ లో చెప్పింది తప్పు.
అరుంధతి రాయ్ కాశ్మీర్ పండిట్లను ఉద్దేశించి పోస్టులో ఆరోపించిన వ్యాఖలు చేసారా అని వెతికినప్పుడు, అందుకు సంబంధించిన ఎటువంటి సమాచారం కూడా లభించలేదు. ఒక వేల అరుంధతి రాయ్ నిజంగానే అటువంటి వ్యాఖ్యలు చేసినట్లయితే దేశం లోని అన్ని ప్రముఖ వార్తా పత్రికలు మరియు మీడియా సంస్థలు దాని గురించి ప్రచురించేవి. కానీ, అటువంటి న్యూస్ ఎవరు కూడా ప్రచురించలేదు.
ఆ స్క్రీన్ షాట్ లోని ఫోటోని రివర్స్ ఇమేజ్ సెర్చ్ చేసినప్పుడు, అది ‘NDTV’ వారు 2018 లో అప్లోడ్ చేసిన వీడియోలో లభించింది. ఆ వీడియో లో అరుంధతి రాయ్ సామాజిక కార్యకర్తల అణచివేతకు సంబంధించి మాట్లాడారు.
‘Ralive, Tsaliv ya Galive’ (convert to Islam, leave the place or perish) (మతం మారడం, పారిపోవడం లేదా చావడం) అనేది 1990 లో కాశ్మీర్ పండిట్లను వెళ్లగొట్టడానికి ఉపయోగించిన నినాదం అని ‘India Today’ మరియు ‘ANI News’ ఆర్టికల్స్ లో చదవొచ్చు.
చివరగా, కాశ్మీర్ పండిట్లను ఉద్దేశించి అరుంధతి రాయ్ పోస్టులోని వ్యాఖ్యలు చేయలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: January 22, 2020


text:
2019లో నరేంద్ర మోదీ, అమిత్ షాల ద్వయం మళ్లీ అధికారంలోకి వస్తే పాకిస్థాన్‌ను నాశనం చేస్తారని అరవింద్ కేజ్రీవాల్ తన ప్రసంగంలో అనలేదు - FACTLY
Sai Krishna Muthyanolla
February 6, 2023
అరవింద్ కేజ్రీవాల్ ప్రసంగానికి సంబంధించిన ఒక  చిన్న క్లిప్ సోషల్ మీడియాలో షేర్ అవుతోంది. ఈ వైరల్ క్లిప్‌లో, కేజ్రీవాల్ ‘…మోదీ మరియు అమిత్ షా 2019లో తిరిగి ఎన్నికైతే, పాకిస్తాన్ మనుగడ సాగించదు; వారు పాకిస్థాన్‌ను నాశనం చేస్తారు..’ అని చెప్పడం వినవచ్చు. ఈ కథనం ద్వారా ఈ క్లిప్ యొక్క  నిజానిజాలు నిర్ధారిద్దాం.
క్లెయిమ్: 2019లో మళ్లీ అధికారంలోకి వస్తే మోదీ, అమిత్ షాలు పాకిస్థాన్‌ను నాశనం చేస్తారని అరవింద్ కేజ్రీవాల్ అన్నారు.
ఫ్యాక్ట్(నిజం): 2019 లోక్ సభ ఎన్నికల ముందు భాజపాయేతర రాజకీయ పార్టీల నేతలు అందరూ ఒక ర్యాలీలో పాల్గొన్నారు. ఈ ర్యాలీలో అరవింద్ కేజ్రీవాల్ మాట్లాడుతూ నరేంద్ర మోదీ-అమిత్ షాల ద్వయం కనుక 2019లో మళ్ళీ ఎన్నకైతే ఈ దేశం మనుగడ ఉండదని, వారు ఈ దేశాన్ని నాశనం చేస్తారని అన్నారు. వైరల్ వీడియోలో తన ప్రసంగంలోని ఈ భాగంలో భారత దేశం పేరు బదులు పాకిస్థాన్ పేరును ఎడిట్ చేసి తయారు చేశారు. అంచేత పోస్టులో చేయబడ్డ క్లెయిమ్ తప్పు.
వీడియోలో ‘ETV తెలంగాణ’ లోగో మరియు ‘కోల్‌కతా’ పేరును గమనించి ఈ స్పీచ్ యొక్క పూర్తి వీడియో గురించి ఇంటర్నెట్లో వెతకగా, కేజ్రీవాల్ ప్రసంగం కలిగి ఉన్న ఒక యూట్యూబ్ వీడియో దొరికింది. ‘2019 elections are to dethrone Modi, says Kejriwal’ అనే టైటిల్ తో ఉన్న ఈ వీడియో, 2019లో కోల్‌కతాలోని బ్రిగేడ్ మైదానంలో జరిగిన విపక్షాల యునైటెడ్ ఇండియా ర్యాలీలోనిది. ఈ ర్యాలీ 19 జనవరి 2019న నిర్వహించబడింది. దీని గురించిన వార్తా కథనాలు ఇక్కడ మరియు ఇక్కడ చూడవచ్చు.
ఐతే, తన ప్రసంగంలో కేజ్రీవాల్ పోస్టులోని క్లెయిమ్ మాదిరిగా పాకిస్థాన్ గురించి ఏమైనా అన్నారా అని వీడియోను చూడగా. 5:40 సెకెన్ల దెగ్గరనుండి 6:00 వరకు తన ప్రసంగంలోని భాగం వైరల్ వీడియోతో మ్యాచ్ అవుతుంది. కానీ ఆయన ఈ ఇరవై సెకన్లలో ఎక్కడా కూడా పాకిస్థాన్ ప్రస్తావన తీసుకురాలేదు.  అసలు వీడియోలో అరవింద్ కేజ్రీవాల్ మాట్లాడుతూ ‘ ….నరేంద్ర మోదీ-అమిత్ షాల ద్వయం కనుక 2019లో మళ్ళీ ఎన్నికైతే  ఈ దేశానికి మనుగడ ఉండదు. వారు ఈ దేశాన్ని నాశనం చేస్తారు’ అని అన్నారు. వైరల్ వీడియోలో తన ప్రసంగంలోని ఈ భాగంలో భారత దేశం యొక్క పేరు బదులు పాకిస్థాన్ పేరును ఎడిట్ చేసి తయారు చేసారు.
చివరిగా,  2019లో నరేంద్ర మోదీ, అమిత్ షాల ద్వయం మళ్లీ అధికారంలోకి వస్తే  పాకిస్థాన్‌ను నాశనం చేస్తారని అరవింద్ కేజ్రీవాల్ తన ప్రసంగంలో అనలేదు.

created: February 6, 2023


text:
కొరోనా పై పోరులో సంఘీభావం తెలపడానికి మ్యాటర్‌హార్న్ పర్వతంపై వివిధ దేశాల జెండాలను ప్రదర్శించారు - FACTLY
Sai Krishna Muthyanolla
April 20, 2020
‘భారత్ నుండి పొందుతున్న వైద్య సహాయానికి సంకేతంగా స్విస్ (Switzerland) దేశం పర్వతం పై లైట్ ఆర్ట్ తో ధన్యవాదాలు తెలిపింది. శిధిలాల నుండి శిఖరం వైపు భారత్ ఖ్యాతిని తీసుకువెళుతున్న నరేంద్రమోదీ గారికి పాదాభివందనం’ అంటూ, ఒక ఫోటోతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
భారత్ నుండి పొందుతున్న వైద్య సహాయానికి సంకేతంగా పర్వతం పై లైట్ ఆర్ట్ తో స్విట్జర్లాండ్ దేశం ధన్యవాదాలు తెలిపింది.
ఫాక్ట్ (నిజం): స్విట్జర్లాండ్ లోని స్విస్ ఆల్ప్స్ మ్యాటర్‌హార్న్ పర్వతంపై భారత జెండా వెలుగులను ప్రదర్శించారు. అయితే, అది వైద్య సహాయానికి సంకేతంగా కాదు, కొరోనా పై పోరులో సంఘీభావం తెలపడానికి. చాలా రోజుల నుండి వివిధ దేశ జెండాలను అలా పర్వతంపై ప్రదర్శిస్తున్నారు. కావున, పోస్ట్ లో భారత్ నుండి పొందుతున్న వైద్య సహాయానికి సంకేతంగా అని చెప్తూ ప్రజలను తప్పుదోవ పట్టిస్తున్నారు.
పోస్టులోని ఫోటో గురించి ఇంటర్నెట్ లో వెతకగా, కొరోనా పై పోరులో సంఘీభావం తెలపడానికి మరియు భారతీయులందరికీ ఆశ మరియు బలం చేకూరాలని స్విట్జర్లాండ్ లోని స్విస్ ఆల్ప్స్ మ్యాటర్‌హార్న్ పర్వతంపై భారత జెండా వెలుగులను ప్రదర్శించినట్టు ‘Zermatt Matterhorn’ వారు ఫేస్బుక్ లో పోస్ట్ చేసారు. ఇదే విషయాన్ని చెప్తూ ఉన్న ట్వీట్ పై ప్రధాని మోడీ కూడా ట్వీట్ చేసినట్టు ఇక్కడ చూడవొచ్చు.
అంతేకాదు, ‘Zermatt Matterhorn’ వెబ్సైటులో కూడా కొరోనాపై పోరులో ఆశా చిహ్నంగా జెర్మాట్ తరపున లైట్ ఆర్టిస్ట్ జెర్రీ హాఫ్స్టెటర్ 24 మార్చి 2020 నుండి మాటర్‌హార్న్‌ను ప్రతిరోజూ ప్రకాశిస్తాడని ఉన్నట్టు చదవొచ్చు.
వివిధ దేశాల జెండాలను (అమెరికా, చైనా, యూకే, జపాన్, జర్మనీ, ఒమాన్, సౌదీ అరేబియా, కువైట్, స్పెయిన్, బహరేన్, కతర్, మరియు ఇతర దేశలు) మాటర్‌హార్న్ మీద ప్రదర్శించినట్టు ఇక్కడ చూడవొచ్చు.
చివరగా, కొరోనా పై పోరులో సంఘీభావం తెలపడానికి మ్యాటర్‌హార్న్ పర్వతంపై వివిధ దేశాల జెండాలతో పాటు భారత జెండా ను కూడా ప్రదర్శించారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
దేశంలో లాక్ డౌన్ ని 4 మే వరకు పొడగిస్తున్నట్లుగా ప్రధాని మోడీ ఇప్పటివరకైతే ప్రకటించలేదు - FACTLY
Sai Krishna Muthyanolla
April 2, 2020
దేశంలో 14 ఏప్రిల్ వరకు అమలులో ఉన్న లాక్ డౌన్ ని మే 4వ తేదీ వరకు పొడగిస్తున్నట్లుగా ప్రధాని నరేంద్ర మోడీ ప్రకటించారనే వార్త ని సోషల్ మీడియా చాలా మంది షేర్ చేస్తున్నారు. దాంట్లో ఎంతవరకు నిజముందో చూద్దాం.
దేశంలో లాక్ డౌన్ ని 4 మే వరకు పొడగిస్తున్నట్లుగా ప్రధాని నరేంద్ర మోడీ ప్రకటించారు.
ఫాక్ట్ (నిజం): దేశం లో 14 ఏప్రిల్ వరకు అమలులో ఉన్న లాక్ డౌన్ ని 4 మే వరకు పొడగిస్తున్నట్లుగా ప్రధాని నరేంద్ర మోడీ ఎటువంటి ప్రకటన చేయలేదు. ఆ వార్త తో ఉన్న ‘India Today’ న్యూస్ ఛానల్ ఫోటో ఎడిట్ చేసినది. కావున, పోస్ట్ లో చెప్పిందితప్పు.
ప్రధాని నరేంద్ర మోడీ భారత్ లో కొరోనావైరస్ వ్యాప్తిని అరికట్టడానికి దేశం వ్యాప్తంగా 14 ఏప్రిల్ వరకు లాక్ డౌన్ విధిస్తున్నట్లుగా 24 మార్చి న ప్రకటించారని ఇక్కడ చూడవొచ్చు.
ఆ లాక్ డౌన్ ని ప్రధాని మోడీ 4 మే వరకు పోడగిస్తున్నట్లుగా ప్రకటించాడా అని వెతికినప్పుడు, ఆ వార్త తో న్యూస్ రిపోర్ట్స్ ఏవీ లభించలేదు. ఒక వేల ప్రధాని ఆ ప్రకటన చేసి ఉంటే దేశం లోని అన్ని వార్త పత్రికలు రాసేవి. కావున, ఆ వార్త తప్పు. పోస్టు లోని ఇమేజ్ లో ఆ వార్త ని ‘India Today’ న్యూస్ ఛానల్ ప్రసారం చేసినట్లుగా ఉంది. దాంతో, ప్రధాని నరేంద్ర మోడీ 14 ఏప్రిల్ వరకు లాక్ డౌన్ విధిస్తున్నట్లుగా 24 మార్చి న ప్రకటించినపుడు ‘India Today’ చేసిన ప్రసారాన్ని చూసినప్పుడు, ఆ వీడియో లోని విజువల్ యొక్క స్క్రీన్ షాట్ ని ఎడిట్ చేసినట్లుగా స్పష్టమవ్తుంది. ఆ ప్రసారం లో 10:36 నిడివి దగ్గర పోస్టులోని ఇమేజ్ లో ఉన్న విజువల్ ని చూడవచ్చు. వాటిల్లో ఉన్న ఫాంట్ మరియు బ్యాక్ గ్రౌండ్ ని పోల్చినప్పుడు, చాలా తేడాలు కనిపిస్తాయి
ఇలాంటి వార్తనే ఇంతకముందు వైరల్ అయినప్పుడు, ‘Prasar Bharati News Services’ వారు కాబినెట్ సెక్రటరీ తో మాట్లాడగా, లాక్ డౌన్ పొడిగించే ప్లాన్ లేదని తెలిపారు.
FAKE NEWS ALERT 🚨
PBNS got in touch with the Cabinet Secretary on this news article.
The Cabinet Secretary expressed surprise & said that there is no such plan of extending the lockdown. https://t.co/CrLlp6f7X5
చివరగా, దేశం లో లాక్ డౌన్ ని 4 మే వరకు పొడగిస్తున్నట్లుగా ప్రధాని నరేంద్ర మోడీ ఇప్పటివరకు అయితే ప్రకటించలేదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
ఈ రోజు వరకైతే రిలయన్స్ సంస్థ జియో అనే బ్రాండ్ పేరుతో ఎటువంటి వ్యవసాయ ఉత్పత్తులను విక్రయించడంలేదు - FACTLY
Sai Krishna Muthyanolla
December 29, 2020
జియో అనే లోగో ఉన్న బ్యాగ్స్ లో గోధుమలు మొదలైన వ్యవసాయ ఉత్పత్తులు ప్యాక్ చేసిన ఫోటోలను షేర్ చేస్తూ కొత్త వ్యవసాయ చట్టాలకు వ్యతిరేకంగా జరుగుతున్న రైతుల నిరసనలు ఇంకా ముగియక ముందే రిలయన్స్ జియో వ్యవసాయ ఉత్పత్తులు మార్కెట్లలోకి వచ్చేసాయి అని చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: అంబానీ యొక్క జియో కంపెనీ బ్యాగ్స్ లో వ్యవసాయ ఉత్పత్తులు మార్కెట్ లోకి వచ్చిన ఫోటోలు.
ఫాక్ట్ (నిజం): ఈ రోజు వరకు రిలయన్స్ సంస్థ జియో అనే బ్రాండ్ పేరుతో ఎటువంటి వ్యవసాయ ఉత్పత్తులను విక్రయించడంలేదు. అందుబాటులో ఉన్న సమాచారం ప్రకారం రిలయన్స్ సంస్థ జియో అనే బ్రాండ్ పై కేవలం డిజిటల్ సర్వీసెస్ మార్కెట్ చేస్తుంది, వ్యవసాయ ఉత్పత్తులు కాదు. కావున పోస్టు ద్వారా చెప్పేది తప్పు.
రిలయన్స్ కి చెందిన జియో గోధుమలు, బియ్యం మొదలైన వ్యవసాయ ఉత్పత్తులు అమ్ముతుందన్న దానికి సంబంధించి మాకు ఎటువంటి సమాచారం లభించలేదు. ‘రిలయన్స్ ఇండస్ట్రీస్ లిమిటెడ్ (RIL)’ వెబ్సైటులో రిలయన్స్ కి చెందిన వివిధ బ్రాండ్స్ కి సంబంధించిన  లిస్టులో జియో పేరుతో వ్యవసాయ ఉత్పత్తులు బ్రాండ్ ఏది లేదు, ఈ వెబ్సైటులో ఉన్న సమాచారం ప్రకారం రిలయన్స్ సంస్థ జియో అనే బ్రాండ్ పై కేవలం డిజిటల్ సర్వీసెస్ మార్కెట్ చేస్తుంది, వ్యవసాయ ఉత్పత్తులు కాదు.
రిలయన్స్ ఇండస్ట్రీస్ లిమిటెడ్ యొక్క ‘Integrated Annual Report 2019-20’ లో ఉన్న రిటైల్ కిరాణా బ్రాండ్స్ లిస్టులో జియో అనే బ్రాండ్ లేదు. రిలయన్స్ యొక్క ప్రకటనల్లో కూడా ఎక్కడ జియో బియ్యం, జియో గోధుమలు లేక ఇతర వ్యవసాయ ఉత్పత్తుల ప్రకటనలు లేవు.
పోస్టులో షేర్ చేసిన జియో బ్యాగ్స్ యొక్క ఫోటోల కోసం ఇంటర్నెట్ లో వెతకగా ఇటీవల కేంద్ర ప్రభుత్వం కొత్త వ్యవసాయ చట్టాలు తీసుకొచ్చిన కొన్ని సంవత్సరాల ముందునుండే జియో లోగోతో ఉన్న బ్యాగ్స్ లో  బియ్యం మరియు గోధుమలు విక్రయిస్తున్న ఫోటోలు మాకు కనిపించాయి. ఈ లోగోస్ తో ఉన్న బ్యాగ్స్ ఫొటోస్ కొన్ని 2017లోనే షేర్ చేసారు.
#Jio rice – 1 Kilo rice free per day.. additional 128 grams rice will be given if 1 Kilo gets consumed in a single day 👻👻👻 pic.twitter.com/nPWM63YzLf
ఇంకా ‘Udaan (B2B trading platform)’ వెబ్సైటులో చాలా మంది వర్తకులు తమ ఉత్పత్తులను జియో లోగోతో ఉన్న బ్యాగ్స్ లో అమ్ముతున్న ఫోటోలు చూడొచ్చు. IndiaMART వెబ్సైటు లో జియో లోగోస్ తో ఉన్న బ్యాగ్స్ ని ఒకతను విక్రయిస్తున్నాడు. ఐతే జియో లోగో అనేది రిలయన్స్ ఇండస్ట్రీస్ కి చెందినదే అయిన కొందరు వర్తకులు ఈ లోగోతో ఉన్న బ్యాగ్స్ లో తమ ఉత్పత్తులను మార్కెట్ చేసి విక్రయిస్తుండొచ్చు. ఈ లోగో అందరికి బాగా పరిచయం ఉన్నది కావడం వల్ల ఇది చేస్తుండొచ్చు. FACTLY ఈ విషయంపై స్పందన కోరుతూ RIL కి ఒక మెయిల్ రాయడం జరిగింది, వారినుండి బదులు రాగానే ఈ ఆర్టికల్ ని అప్డేట్ చేయడం జరుగుతుంది.
చివరగా, ఈ రోజు వరకు రిలయన్స్ సంస్థ జియో అనే బ్రాండ్ పేరుతో ఎటువంటి వ్యవసాయ ఉత్పత్తులను విక్రయించడంలేదు.

created: December 29, 2020


text:
ఆంధ్రప్రదేశ్ మోటారు వెహికల్ రూల్స్ ప్రకారం బరువు చెకింగ్ కోసం వాహనం ఆపకపోతే రూ. 40 వేల జరిమానా విధించవచ్చు - FACTLY
Sai Krishna Muthyanolla
November 11, 2021
వాహనంపై జనసేన పార్టీ అధ్యక్షుడు పవన్ కళ్యాణ్ బొమ్మ ఉందని ఆంధ్రప్రదేశ్ పోలీసులు ఆ వాహనానికి 42,600 రూపాయల ట్రాఫిక్ జరిమానా విధించారు, అంటూ రెండు ఫోటోలతో కూడిన ఒక పోస్టు సోషల్ మీడియాలో షేర్ అవుతుంది. ఈ పోస్టులో జరిమానా విధించిన వాహనం ఫోటోని మరియు ట్రాఫిక్ జరిమాన రిసిప్ట్ యొక్క స్క్రీన్ షాట్‌ని షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: వాహనంపై జనసేన పార్టి అధ్యక్షుడు పవన్ కళ్యాణ్ బొమ్మ ఉందని ఆంధ్రప్రదేశ్ పోలీసులు ఆ వాహనానికి 42,600 రూపాయల ట్రాఫిక్ జరిమానా విధించారు.
ఫాక్ట్ (నిజం): పవన్ కళ్యాణ్ బొమ్మ అతికించిన వాహనానికి ఆంధ్రప్రదేశ్ పోలీసులు 42,600 రూపాయల జరిమానా విధించినట్టు ఏ ఒక్క వార్తా సంస్థ రిపోర్ట్ చేయలేదు. ఓవర్ లోడ్ కారణంగా వాహనానికి 42,600 జరిమాన విధిస్తున్నట్టు ఈ ట్రాఫిక్ జరిమాన రసీదులో  స్పష్టంగా తెలిపారు. భారత దేశ మోటార్ వాహనాల సవరణ చట్టం, 2019 ప్రకారం ఓవర్ లోడ్‌తో ప్రయాణిస్తున్న వాహనానికి కనీసం 20,000 జరిమానా, పరిమితికి మించి ఉన్న బరువులోని ఒక్కో టాన్నుకి 2000 రూపాయిల జరిమాన విధించవచ్చని ఉంది. ఆంధ్రప్రదేశ్ ప్రభుత్వం ఈ చట్టాన్ని 21 అక్టోబర్ 2020 నుండి అమలు చేస్తుంది. ఆంధ్రప్రదేశ్ ప్రభుత్వం జారీ చేసిన జీవో ప్రకారం, ఒకవేళ వాహన డ్రైవర్ బరువు చెకింగ్‌కు కోసం ఆపక పారిపోవడానికి ప్రయత్నిస్తే ఆ వాహనంపై 40,000 రూపాయిల జరిమానా విధించవచ్చు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించిన సమాచారం కోసం గుగూల్‌లో వెతికితే, పవన్ కళ్యాణ్ బొమ్మ అతికించిన కారణం చేత ఆంధ్రప్రదేశ్ పోలీసులు ఒక వాహనానికి 42,600 రూపాయల జరిమానా విధించినట్టు ఎవరూ రిపోర్ట్ చేయలేదని తెలిసింది. ఈ పోస్టులో షేర్ చేసిన రసీదులో, పట్టుబడిన వాహనం ఓవర్ లోడ్‌తో ప్రయాణిస్తున్న కారణంగా జరిమానా విధిస్తున్నట్టు స్పష్టంగా తెలిపారు. ఈ వాహనాన్ని కాకినాడలోని అన్నమగటి జంక్షన్ దగ్గర పట్టుకున్నట్టు తెలిపారు. ఈ వివరాల ఆధారంగా పోస్టులో తెలిపిన ట్రాఫిక్ జరిమానాకు సంబంధించి తూర్పు గోదావరి జిల్లా ఎడిషన్లలో రిపోర్ట్ చేసారా అని వెతికితే, ఈ ట్రాఫిక్ చలాన్ గురించి ఏ ఒక్క వార్తా పత్రిక రిపోర్ట్ చేయలేదని తెలిసింది.
భారత ప్రభుత్వం మోటార్ వాహనాల సవరణ చట్టం, 2019 ప్రకారం, ఓవర్ లోడ్‌తో ప్రయాణిస్తున్న వాహనానికి కనీసం 20,000 జరిమానా, పరిమితికి మించి ఉన్న బరువులోని ఒక్కో టాన్నుకి 2000 రూపాయిల జరిమానా విధించవచ్చని ఉంది. ఆంధ్రప్రదేశ్ ప్రభుత్వం ఈ చట్టాన్ని 21 అక్టోబర్ 2020 నాడు ఆమోదిస్తూ జీవో జారీ చేసింది. ఆంధ్రప్రదేశ్ప్రభుత్వం జారీ చేసిన జీవో ప్రకారం ఒకవేళ డ్రైవర్ వాహనం బరువు చెకింగ్‌కు కోసం ఆపక పారిపోవడానికి ప్రయత్నిస్తే, ఆ వాహనంపై 40,000 రూపాయిల జరిమాన విధించవచ్చు.
ఆంధ్రప్రదేశ్ ప్రభుత్వం ఆమోదించిన నూతన ట్రాఫిక్ నియమాల చట్టాన్ని రిపోర్ట్ చేస్తూ పలు వార్తా  సంస్థలు వీడియోలని,  ఆర్టికల్స్‌ని పబ్లిష్ చేసాయి. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. ఓవర్ లోడ్ కారణంగా దేశంలోని కొన్ని వాహనాలకి 2 లక్షలపై వరకు జరిమానా విధించారు. ఈ వివరాల ఆధారంగా జనసేన అధ్యక్షుడు పవన్ కళ్యాణ్ ఫోటో అతికించినందుకు ఆంధ్రప్రదేశ్ పోలీసులు 42,600 రూపాయల జరిమాన విధించారనే ఆరోపణ పూర్తిగా నిరాధారమైనవని ఖచ్చితంగా చెప్పవచ్చు.
UPDATE: The truck driver was challaned Rs 56,000 for overloading, and Rs 70,000 for other traffic violations. Owner of the truck was fined Rs 74,500 for various violations, amounting to a combined total of Rs 2,00,500. The total amount was paid by the owner of the truck. https://t.co/mXpjSLNB73
చివరగా, ఆంధ్రప్రదేశ్ మోటారు వెహికల్ రూల్స్ ప్రకారం బరువు చెకింగ్ కోసం వాహనం ఆపకపోతే రూ. 40వేల జరిమానా విధించవచ్చు.

created: November 11, 2021


text:
సీఎంఐఈ (CMIE) నివేదిక ప్రకారం ఉత్తర్‌ప్రదేశ్‌లో 2017లో 17.5% నిరుద్యోగ రేటు ఉండేదని తప్పుదోవ పట్టిస్తున్నారు - FACTLY
Sai Krishna Muthyanolla
November 12, 2021
సీఎంఐఈ (CMIE) నివేదిక ప్రకారం ఉత్తర్‌ప్రదేశ్‌లో 2017లో 17.5% నిరుద్యోగిత రేటు ఉంటే, 2021లో 4.2%కి తగ్గినట్టు ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. సెంటర్ ఫర్ మానిటరింగ్ ఇండియన్ ఎకానమీ (సీఎంఐఈ) ఒక స్వతంత్ర ప్రభుత్వేతర సంస్థ. ఈ కథనం ద్వారా అందులో ఎంత నిజముందో చూద్దాం.
క్లెయిమ్: సీఎంఐఈ (CMIE) నివేదిక ప్రకారం ఉత్తర్‌ప్రదేశ్‌లో 2017లో 17.5% నిరుద్యోగిత రేటు ఉంటే, 2021లో 4.2%కి తగ్గింది.
ఫాక్ట్ (నిజం): సీఎంఐఈ నెలవారీ నివేదిక ప్రకారం, ఉత్తర్‌ప్రదేశ్‌లో యోగి ఆదిత్యనాథ్ ప్రభుత్వం ఎర్పడ్డ సమయానికి (మార్చ్ 2017 చివర్లో) నిరుద్యోగిత రేటు 5% (సీఎంఐఈ ఏప్రిల్ 2017 డేటా); 17.5% కాదు. ఆగష్టు 2016లో ఉత్తర్‌ప్రదేశ్‌లో 17.1% నిరుద్యోగిత రేటు ఉన్నది; పోస్టులో చెప్పినట్టు 2017లో ఈ ఫిగర్ లేనేలేదు. అక్టోబర్ 2021లో అయితే మాత్రం పోస్టులో చెప్పిన విధంగా 4.2%గా ఉంది. ఒకానోకసారి కరోనా ప్రభావం వల్ల ఏప్రిల్ 2020లో, ఉత్తర్‌ప్రదేశ్‌లో నిరుద్యోగిత రేటు 21.5%కి పెరిగింది. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
సెంటర్ ఫర్ మానిటరింగ్ ఇండియన్ ఎకానమీ (సీఎంఐఈ) ఒక స్వతంత్ర ప్రభుత్వేతర సంస్థ. సీఎంఐఈ, దేశంలో నిరుద్యోగిత రేటుకి సంబంధించి అన్నీ రాష్ట్రాల నెలవారీ (monthly) డేటాను తమ వెబ్సైటులో షేర్ చేస్తుంది. ఈ సీఎంఐఈ నెలవారీ నివేదిక ప్రకారం, ఉత్తర్‌ప్రదేశ్‌లో యోగి ఆదిత్యనాథ్ ప్రభుత్వం ఎర్పడ్డ సమయానికి (మార్చ్ 2017 చివర్లో) నిరుద్యోగిత రేటు 5% (సీఎంఐఈ ఏప్రిల్ 2017 డేటా); 17.5% కాదు. ఆగష్టు 2016లో ఉత్తర్‌ప్రదేశ్‌లో 17.1% నిరుద్యోగిత రేటు ఉన్నది; పోస్టులో చెప్పినట్టు 2017లో ఈ ఫిగర్ లేనేలేదు. అక్టోబర్ 2021లో అయితే మాత్రం పోస్టులో చెప్పిన విధంగా 4.2%గా ఉంది. కరోనా ప్రభావం వల్ల ఏప్రిల్ 2020లో, ఉత్తర్‌ప్రదేశ్‌లో నిరుద్యోగిత రేటు 21.5%కి పెరిగింది.
ఉత్తరప్రదేశ్ ముఖ్యమంత్రి యోగి ఆదిత్యనాథ్ సెప్టెంబర్ 2021లో మాట్లాడుతూ, రాష్ట్రంలో నిరుద్యోగిత రేటు 2016లో 17 శాతానికి పైగా ఉందని, అది ఇప్పుడు 4-5 శాతానికి తగ్గిందని పేర్కొన్నారు. 2017లో 17 శాతం ఉన్నట్టు ఆయన అనలేదు.
చివరగా, సీఎంఐఈ (CMIE) నివేదిక ప్రకారం ఉత్తర్‌ప్రదేశ్‌లో 2017లో 17.5% నిరుద్యోగిత రేటు ఉండేదని తప్పుదోవ పట్టిస్తున్నారు.

created: November 12, 2021


text:
ప్రభుత్వ డేటా ప్రకారం మోదీ హయాంలో చైనా నుండి సుమారు 196.8 కోట్ల అమెరికన్ డాలర్ల పెట్టుబడులు వచ్చాయి - FACTLY
Sai Krishna Muthyanolla
July 3, 2020
2014 వరకు మన దేశంలో చైనా పెట్టుబడులు కేవలం 160 కోట్ల డాలర్లు మాత్రమే అని, కానీ మోదీ ప్రభుత్వ హయాంలో ఇప్పటి వరకు చైనా నుంచి వచ్చిన పెట్టుబడులు 2600 కోట్ల డాలర్లు అని చెప్తూ, ఇదేనా మోదీ చెప్పిన ‘మేక్ ఇన్ ఇండియా’ అని వ్యంగ్యంగా ఒక పోస్ట్ ని కొందరు సోషల్ మీడియాలో షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
‘మోదీ ప్రభుత్వ హయాంలో లో 2600 కోట్ల డాలర్ల చైనా పెట్టుబడులు భారతదేశంలోకి వచ్చాయి.
ఫాక్ట్ (నిజం): గత ఇరవై ఏళ్ల మొత్తాన్ని తీసుకున్నా, చైనా నుండి భారతదేశంలోకి వచ్చిన పెట్టుబడులు పోస్ట్ లో చెప్పిన 2600 కోట్ల అమెరికన్ డాలర్ల కంటే చాలా తక్కువ. మోదీ ప్రభుత్వ హయాంలో సుమారు 196.8 కోట్ల అమెరికన్ డాలర్ల విదేశీ ప్రత్యక్ష పెట్టుబడులు వచ్చాయి.కావున పోస్ట్ లో చెప్పింది తప్పు.
వివిధ దేశాల నుండి భారతదేశంలోకి వచ్చే విదేశీ ప్రత్యక్ష పెట్టుబడుల (Foreign Direct Investment – FDI) వివరాలను భారత ప్రభుత్వ వాణిజ్య మరియు పరిశ్రమల మంత్రిత్వ శాఖ వారి ‘Department for Promotion of Industry and Internal Trade (DPIIT)’ వెబ్సైటులో చూడవొచ్చు. ఆ వెబ్సైటులో ఇచ్చిన డేటా ప్రకారం ఏప్రిల్ 2000 – మార్చి 2020 మధ్య చైనా నుండి భారతదేశంలోకి 2,378.71 మిలియన్ అమెరికన్ డాలర్ల (అంటే 237.8 కోట్ల అమెరికన్ డాలర్లు) FDI పెట్టుబడులు వచ్చాయి. గత ఇరవై ఏళ్ల మొత్తాన్ని తీసుకున్నా, పోస్ట్ లో చెప్పిన 2600 కోట్ల యూఎస్ డాలర్ల కంటే చైనా నుండి భారతదేశంలోకి వచ్చిన పెట్టుబడులు చాలా తక్కువ అని చూడవొచ్చు.
అయితే, మోదీ ప్రభుత్వ హయంలో ఎంత మొత్తం పెట్టుబడులు వచ్చాయో తెలుసుకోవడానికి మే 2014 కంటే ముందు వచ్చిన పెట్టుబడి మొత్తాన్ని తీసేయాలి (ఎందుకంటే మోదీ మే 2014 లో ప్రధానమంత్రిగా ప్రమాణస్వీకారం చేసారు). ఏప్రిల్ 2000 – మే 2014 మధ్య చైనా నుండి భారతదేశంలోకి 410.14 మిలియన్ అమెరికన్ డాలర్ల (అంటే 41.01 కోట్ల అమెరికన్ డాలర్లు) FDI పెట్టుబడి వచ్చింది. అంటే, మోదీ ప్రభుత్వ హయంలో సుమారు 196.8 కోట్ల యూఎస్ డాలర్ల పెట్టుబడులు వచ్చాయి.
అయితే, చైనా పెట్టుబడులు సింగపూర్ మరియు ఇతర ఆసియా దేశాల ద్వారా వస్తాయని కొందరు అభిప్రాయపడినప్పటికీ, అది ఎంత అనే ఖచ్చితమైన సమాచారం లేదు.
చివరగా, ప్రభుత్వ డేటా ప్రకారం మోదీ హయంలో చైనా నుండి సుమారు 196.8 కోట్ల అమెరికన్ డాలర్ల పెట్టుబడులు వచ్చాయి.
‘మీకు తెలుసా’ సిరీస్ లో మా వీడియోస్ మీరు చూసారా?


text:
FSSAI ప్రమాణాల ప్రకారం భారత దేశంలో ఏదైనా చాక్లెట్ పదార్థాలలో బొద్దింక వ్యర్ధాలు కలపడానికి అనుమతి లేదు - FACTLY
Sai Krishna Muthyanolla
September 1, 2023
మనం తినే ఏ చాక్లెట్‌లోనైనా నాలుగు శాతం బొద్దింక వ్యర్థాలు ఉంటాయని, కంపెనీలు నష్టపోయే డబ్బును దృష్టిలో ఉంచుకొని అమెరికా ఆహార నియంత్రణ సంస్థ (FDA) కూడా దీనికి అనుమతి ఇచ్చిందని చెప్తున్న వీడియో ఒకటి సోషల్ మీడియాలో విస్తృతంగా షేర్ అవుతోంది. ఇలా చాక్లెట్‌లలో వ్యర్థాలు కలవడం వల్ల మనషుల ఆరోగ్యం పాడవుతుందని వీడియోలో హెచ్చరిస్తున్నారు. ఈ కథనం ద్వారా వీడియోలో చెప్తున్న విషయంలో నిజమెంతుందో చూద్దాం.
క్లెయిమ్: మనం తినే ఏ చాక్లెట్‌లోనైనా నాలుగు శాతం బొద్దింక వ్యర్థాలు ఉంటాయి. FDA కూడా దీనికి అనుమతి ఇచ్చింది.
ఫాక్ట్(నిజం): భారత దేశ ప్రభుత్వ సంస్థ FSSAI ప్రమాణాల ప్రకారం దేశంలో ఏదైనా చాక్లెట్ పదార్థాలు కలుషితాలు కలవడానికి అనుమతి లేదు. ఇంతకుముందు కూడా ఇలానే చాక్లెట్‌లలో బొద్దింక వ్యర్థాలు కలిసాయని వార్తలు వచ్చినప్పుడు FSSAI వాటిని ఖండించింది. కాగా అమెరికాకి చెందిన FDA మాత్రం చాక్లెట్‌ల తయారీలో ఏదో ఒక స్టేజీలో కీటక వ్యర్ధాలు కలవకుండా నియంత్రించడం కష్టమని అంగీకరిస్తూ, వినియోగదారుడికి హాని కలగకుండా చాక్లెట్‌ల తయారీలో పరిమిత కలుషితాలకు సంబంధించి కొన్ని ప్రమాణాలను నిర్దేశించింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
భారత దేశంలో తయారయ్యే లేదా విక్రయించే చాక్లెట్ ఉత్పత్తులలో ఎలాంటి కీటకాలు లేదా ఇతర కలుషితాలకు కలిపేందుకు అనుమతి లేదు. సాధారణంగా భారత దేశంలో ఆహార ప్రమాణాలను ఫుడ్ సేఫ్టీ అండ్ స్టాండర్డ్స్ అథారిటీ ఆఫ్ ఇండియా (FSSAI) నియంత్రిస్తుంది. అలాంటి FSSAI ప్రమాణాల ప్రకారం దేశంలో ఏదైనా చాక్లెట్ పదార్థాలు కీటకాలు, ఫంగస్, మురికి, కల్తీలు హానికరమైన పదార్థాలు మరియు ఇతర కలుషితాలు లేకుండా ఉండాలి (తయారు మరియు విక్రయం). ఒకవేళ ఈ  ప్రమాణాలకు విరుద్దంగా చాక్లెట్‌ల తయారీ/విక్రయం జరిగితే FSSAI వాటిని నిషేదిస్తుంది.
దీన్నిబట్టి దేశంలో చాక్లెట్‌లలో కీటకాలు లేదా ఇతర కలుషితాలను కలిపేందుకు అధికారికంగా అనుమతిలేదని మాత్రం స్పష్టమవుతుంది. ఇంతకు ముందు కూడా ఇలాగే చాక్లెట్‌లలో బొద్దింకల వ్యర్థాలు కలుపుతున్నారన్న వార్తలు సోషల్ మీడియాలో షేర్ కావడంతో FSSAI వీటిని ఖండించింది.
చాక్లెట్‌లలో 4% కీటక వ్యర్ధాలను FDA అనుమతిస్తుంది ?
అమెరికా ఆహార నియంత్రణ సంస్థ FDA చాక్లెట్‌ల తయారీకి సంబంధించి ప్రమాణాలను నిర్దేశిస్తుంది. ఐతే FDA  చాక్లెట్‌ల తయారీలో ఏదో ఒక స్టేజీలో కీటక వ్యర్ధాలు కలవకుండా నియంత్రించడం కష్టమని అంగీకరిస్తూ, వినియోగదారుడికి హాని కలగకుండా చాక్లెట్‌ల తయారీలో పరిమిత కలుషితాలకు సంబంధించి కొన్ని ప్రమాణాలను నిర్దేశించింది. ఐతే వైరల్ పోస్టులో ఆరోపిస్తున్నట్టు FDA ఆర్ధిక లాభాల కోసం ఇలా కలుషితాలకు సంబంధించి ప్రమాణాలను నిర్దేశించలేదు.
FDA నిర్దేశించిన ప్రమాణాల ప్రకారం 100 గ్రాముల చాక్లెట్‌లో సగటున 60 కీటక శకలాలు,  100 గ్రాములకు చాక్లెట్‌లో సగటున 1 ఎలుక వెంట్రుక కన్నా ఎక్కువ మోతాదులో కలుషితాలు ఉంటే FDA వాటిని నిషేదిస్తుంది. ఐతే ఈ ప్రమాణాల ఆధారంగానే పోస్టులో చెప్తున్న చాక్లెట్‌లో నాలుగు శాతం బొద్దింక వ్యర్థాలు కలుపుతారనే వార్త షేర్ అవుతుంది.
కాని చాక్లెట్‌ల తయారీకి సంబంధించి FDA నిర్దేశించిన ప్రమాణాలలో ఎక్కడ కూడా నాలుగు శాతం కీటక వ్యర్ధాలను అనుమతించలేదు. ఐతే చాక్లెట్ తయారీలో కలుషితాలను పూర్తిగా నిరోధించడం కష్టమన్న విషయాన్ని అంగీకరిస్తూ, వినియోగదారుడికి హాని కలగకుండా ఏ రకమైన కలుషితాలు ఏ మోతాదుకు లోబడి ఉండాలో నిర్దేశించింది.
ఐతే ఈ ప్రమాణాలలో ఎక్కడ కూడా బొద్దింక వ్యర్ధాల గురించి ప్రస్తావన లేదు. ఇదే అంశంపై FDA ప్రతినిధి మీడియాతో మాట్లాడుతూ తమ పరిశోదనలో చాక్లెట్/ కోకో బీన్స్‌లో బొద్దింక అవశేషాలను గుర్తించలేదని, ఈ వార్తలో నిజంలేదని స్పష్టం చేసింది.
చివరగా, భారత దేశ FSSAI ప్రమాణాల ప్రకారం దేశంలో ఏదైనా చాక్లెట్ పదార్థాలలో బొద్దింక వ్యర్ధాలు కలపడానికి అనుమతి లేదు.

created: September 1, 2023


text:
సంబంధం లేని పాత వీడియోని బీజేపీ కార్యకర్తలు హుజురాబాద్ ప్రజలకు డబ్బులు, మద్యం పంపిణీ చేస్తున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
September 6, 2021
హుజురాబాద్ నియోజకవర్గంలో ఉపఎన్నికలు జరుగనున్న నేపథ్యంలో, బీజేపీ కార్యకర్తలు హుజురాబాద్ ప్రజలకు విచ్చలవిడిగా డబ్బులు మరియు మద్యం పంపిణీ చేస్తున్న దృశ్యాలంటూ సోషల్ మీడియాలో ఒక వీడియో షేర్ అవుతుంది. గత నాలుగు నెలలలో హుజురాబాద్ నియోజకవర్గంలో పెరిగిన మద్యం అమ్మకాల జాబితాను ఈ పోస్టులో షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: బీజేపీ కార్యకర్తలు హుజురాబాద్ ప్రజలకు డబ్బులు మరియు మద్యం పంపిణీ చేస్తున్న దృశ్యాలు.
ఫాక్ట్ (నిజం): పోస్టులో షేర్ చేసినది ఝార్ఖండ్ రాష్ట్రానికి సంబంధించిన ఒక పాత వీడియో.  2019లో ఝార్ఖండ్ మాజీ ముఖ్యమంత్రి రఘుబర్ దాస్ నిర్వహించిన ఒక బహిరంగ సభలో ప్రజలని సమీకరించడం కోసం బీజేపీ కార్యకర్తలు ఇలా అక్కడి ప్రజలకి తలా 200 రూపాయలు పంచారు.  కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Newswing’ అనే యూట్యూబ్ ఛానల్ 17 అక్టోబర్ 2019 నాడు పబ్లిష్ చేసినట్టు తెలిసింది. 2019లో ఝార్ఖండ్ మాజీ ముఖ్యమంత్రి రఘుబర్ దాస్ నిర్వహించిన ఒక బహిరంగ సభలో ప్రజలని సమీకరించడం కోసం బీజేపీ కార్యకర్తలు ప్రజలకి తలా 200 రూపాయలు పంచినట్టు వీడియోలో రిపోర్ట్ చేసారు. ‘Newswing’ వెబ్సైటు ఈ విషయాన్నీ రిపోర్ట్ చేస్తూ ఆర్టికల్ కూడా పబ్లిష్ చేసింది. వీడియోలోని ఘటన ఝార్ఖండ్ రాష్ట్రంలోని ధన్‌బాద్‌లో చోటుచేసుకున్నట్టు ఈ ఆర్టికల్‌లో రిపోర్ట్ చేసారు.
అంతేకాదు, వీడియోలో కనిపిస్తున్న ఒక బీజేపీ కార్యకర్త షర్టు పై “Abki Baar 65 Paar”(హిందీ భాషలో) అనే నినాదం రాసి ఉండటాన్ని మనం చూడవచ్చు.  2019లో ఝార్ఖండ్ అసెంబ్లీ ఎన్నికల ప్రచారం కోసం  బీజేపీ నాయకులు ఈ ‘#AbkiBaar65Paar’ అనే స్లోగన్ ఉపయోగించారు. దీన్ని బట్టి, పోస్టులో షేర్ చేసిన వీడియో 2019లో జరిగిన ఝార్ఖండ్ అసెంబ్లీ ఎన్నికలకు సంబంధించిందని ఖచ్చితంగా చెప్పవచ్చు.
హుజురాబాద్ మద్యం విక్రయాల జాబితాకు సంబంధించిన వివరాల కోసం గుగూల్‌లో వెతికితే, తెలంగాణ స్టేట్ బెవరేజెస్ కార్పొరేషన్ లిమిటెడ్(TSBSL) రాష్ట్ర లిక్కర్ సెల్స్ వివరాలను కేవలం జిల్లా లేదా డిపోల ఆధారంగా విడుదల చేస్తున్నట్టు తెలిసింది. కరీంనగర్ జిల్లా లిక్కర్ అమ్మకాల జాబితాలోనే హుజురాబాద్ లిక్కర్ విక్రయాలు కూడా ఉంటాయని స్పష్టమయ్యింది. హుజురాబాద్ మద్యం అమ్మకాల వివరాలను TSBSL ప్రత్యేకంగా తమ వెబ్సైటులో ఎక్కడా  తెలుపలేదు. పోస్టులో షేర్ చేసిన లిక్కర్ అమ్మకాల జాబితాను ‘దిశా’ వార్తా సంస్థ తమ వార్త పత్రికలో ప్రచురించింది. ఈ విషయాన్ని రిపోర్ట్ చేస్తూ ‘దిశా’ న్యూస్ సంస్థ 26 ఆగష్టు 2021 నాడు ఆర్టికల్ కూడా పబ్లిష్ చేసింది. కాని, ఈ జాబితాలో తెలిపిన సమాచారం కచ్చితమైనదో కాదో మేము నిర్ధారించలేము.
చివరగా, సంబంధం లేని పాత వీడియోని బీజేపీ కార్యకర్తలు హుజురాబాద్ ప్రజలకు డబ్బులు, మద్యం పంపిణీ  చేస్తున్న దృశ్యాలంటూ షేర్ చేస్తున్నారు.

created: September 6, 2021


text:
అసదుద్దీన్ ఓవైసీ 2019 ఎలక్షన్ అఫిడవిట్ లో తన ఆస్తులు 17 కోట్ల రూపాయలని పేర్కొన్నాడు, 400 కోట్ల రూపాయలని కాదు - FACTLY
Sai Krishna Muthyanolla
March 4, 2020
‘అసదుద్దీన్ ఓవైసీ ఆస్తులు నాడు 40 లక్షలు రూపాయలు మరియు నేడు 400 కోట్ల రూపాయలు’ అనే థంబ్ నేల్ తో ఉన్న యూట్యూబ్ వీడియో ని చాలా మంది ఫేస్బుక్ లో పోస్టు చేస్తున్నారు. ఆ వీడియో లో ఒక వ్యక్తి ఒక ఛానల్ కి ఇచ్చిన ఇంటర్వ్యూ లో అసదుద్దీన్ ఓవైసీ తన ఆస్తులు 2004 అఫిడవిట్ లో 40-50 లక్షల రూపాయలని పేర్కొన్నాడని మరియు  2019 అఫిడవిట్ లో 400 కోట్ల రూపాయలని పేర్కొన్నాడని చెప్తాడు. ఆ విషయంలో ఎంతవరకు నిజముందో విశ్లేషిద్దాం.
అసదుద్దీన్ ఓవైసీ తన ఆస్తులు 2004 అఫిడవిట్ లో 40 లక్షల రూపాయలని మరియు 2019 అఫిడవిట్ లో 400 కోట్ల రూపాయలని పేర్కొన్నాడు.
ఫాక్ట్ (నిజం): అసదుద్దీన్ ఓవైసీ తన ఆస్తులు 2004 అఫిడవిట్ లో 39 లక్షల రూపాయలని పేర్కొన్నాడు మరియు  2019 అఫిడవిట్ లో 17 కోట్ల రూపాయలని పేర్కొన్నాడు. కావున, వీడియో లో చెప్పినట్లుగా అసదుద్దీన్ ఓవైసీ తన ఆస్తులు 2019 అఫిడవిట్ లో 400 కోట్ల రూపాయలని పేర్కొనలేదు. పోస్టులో చెప్పింది. కావున పోస్ట్ లో చెప్పింది తప్పు.
అసదుద్దీన్ ఓవైసీ 2004 లో ఎన్నికల కమిషన్ కి ఇచ్చిన అఫిడవిట్ లో తన ఆస్తులు 39 లక్షల రూపాయలు (చరాస్తుల విలువ 9 లక్షల రూపాయలు మరియు స్థిరాస్తుల విలువ 30 లక్షల రూపాయలు) అని పేర్కొన్నట్లుగా ఇక్కడ చూడవచ్చు. అంటే, వీడియో లో చెప్పిన అసెట్స్ విలువ (40-50 లక్షల రూపాయలు) కి అది దగ్గరగానే ఉంది.
అసదుద్దీన్ ఓవైసీ 2019 లో ఎన్నికల కమిషన్ కి అందించిన అఫిడవిట్ లో తన ఆస్తులు సుమారుగా 17 కోట్ల రూపాయలు (చరాస్తుల విలువ విలువ 1.8 కోట్ల రూపాయలు  మరియు స్థిరాస్తుల విలువ విలువ 16 కోట్ల రూపాయలు) అని పేర్కొన్నట్లుగా ఇక్కడ చూడవచ్చు. కానీ, వీడియో లో అసెట్స్ విలువ 400 కోట్ల రూపాయలని చెప్పారు, అది తప్పు. అంతేకాదు, అప్పులు సుమారు 12 కోట్లు ఉన్నట్టుగా చూడవొచ్చు.
అలాగే, అసదుద్దీన్ ఓవైసీ తన ఆస్తి విలువ 2009 అఫిడవిట్ లో 93 లక్షలని మరియు 2014 అఫిడవిట్ లో 4 కోట్ల రూపాయలని పేర్కొన్నాడు.
చివరగా, అసదుద్దీన్ ఓవైసీ 2019 ఎలక్షన్ అఫిడవిట్ లో తన ఆస్తులు 17 కోట్ల రూపాయలని పేర్కొన్నాడు, 400 కోట్ల రూపాయలని కాదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
‘పాకిస్థాన్ మీద భారత్ యుద్ధం చేస్తే, 25 కోట్ల భారత దేశ ముస్లింలు భారత్ కు బుద్ధి చెపుతారు’ అని అసదుద్దీన్ ఒవైసీ అనలేదు - FACTLY
Sai Krishna Muthyanolla
October 8, 2019
ఎంఐఎం పార్టీ అధినేత అసదుద్దీన్ ఒవైసీ ‘పాకిస్థాన్ మీద భారత్ యుద్ధం చేస్తే, 25 కోట్ల భారతదేశ ముస్లింలు భారత్ కు బుద్ధి చెపుతారు’ అని అన్నట్లుగా సోషల్ మీడియా లో గత కొంత కాలంగా ప్రచారం జరుగుతోంది. ఆ ఆరోపణలో ఎంతవరకు నిజముందో విశ్లేషిద్ధాం.
పాకిస్థాన్ మీద భారత్ యుద్ధం చేస్తే, 25 కోట్ల భారతదేశ ముస్లింలు భారత్ కు బుద్ధి చెపుతారు అని అసదుద్దీన్ ఒవైసీ అన్నాడు.
ఫాక్ట్ (నిజం): పోస్టులో ఆరోపించిన వ్యాఖ్యలు అసదుద్దీన్ ఒవైసీ చేసినట్లుగా ఏ ప్రఖ్యాత వార్తా పత్రిక కానీ, మీడియా సంస్థ కానీ రిపోర్ట్ చేయలేదు. కావున, ఆ వ్యాఖ్యలను అసదుద్దీన్ ఒవైసీ చేసాడనే ఆరోపణ తప్పు.
పోస్ట్ లోని విషయం గురించి గూగుల్ లో వెతకగా, ‘Kashmir Observer’ అనే వెబ్సైటు మరియు ‘Kashmir Watch’ అనే మరొక వెబ్సైటు అసదుద్దీన్ ఆ వ్యాఖ్యలు చేసాడని 2014లో కథనాలు ప్రచురించినట్లుగా సమాచారం లభించింది. కానీ, ఏ విశ్వసనీయ వార్తా సంస్థ లో కూడా ఆ వ్యాఖ్యలు అసదుద్దీన్ చేసినట్లుగా రిపోర్ట్ అవ్వలేదు. అసదుద్దీన్ ని ఆ వ్యాఖ్యలకు సంబంధించి ట్విట్టర్ లో ఒక యూసర్ అడిగినప్పుడు, ఆయన వాటిని ఖండిస్తూ తాను అలా అన్నట్లుగా  ప్రచురించిన ‘Kashmir Observer’ వారు తనకి క్షమాపణ చెపితే సరే అనీ లేకపోతే వారి పై కేసు పెడతానని తన ట్విట్టర్ అకౌంట్ ద్వారా సెప్టెంబర్ 2, 2014న ట్వీట్ చేసాడు. ఆ సందర్భం లోనే చేసిన మరికొన్ని ట్వీట్ లను ఒక న్యూస్ బ్లాగ్ ప్రచురించిన ఆర్టికల్ లో చూడవచ్చు.
News published by Kashmir Observer – http://t.co/J5A5qhxBSf but @asadowaisi sues Jammu Observer! Why? https://t.co/qjW9v3zSj4
2015లో ‘Headlines Today’ వార్తా సంస్థ వారు ఒక ఇంటర్వ్యూ లో అసదుద్దీన్ ని ఆ వ్యాఖ్యల గురించి అడిగినప్పుడు, తాను అలా అనలేదని చెప్తూ తాను అలా అన్నట్లుగా ప్రచురించిన న్యూస్ వెబ్సైట్ల పై ఆయన కేసు పెట్టడంతో కొన్ని సంస్థల వారు తాము ప్రచురించిన ఆ కథనం నిరాధారమైనదని ఒప్పుకుంటూ తనను క్షమాపణలు కోరినట్లుగా అసదుద్దీన్ చెప్పారు. ఒక వేల అసదుద్దీన్ నిజంగానే అటువంటి వ్యాఖ్యలు చేసినట్లయితే దేశం లోని అన్ని ప్రముఖ వార్తా పత్రికలూ మరియు మీడియా సంస్థలు దాని గురించి ప్రచురించేవి. కానీ, అటువంటి న్యూస్ ఎవరు కూడా ప్రచురించలేదు.
చివరగా, ‘పాకిస్థాన్ మీద భారత్ యుద్ధం చేస్తే, 25 కోట్ల భారతదేశ ముస్లింలు భారత్ కు బుద్ధి చెపుతారు’ అని అసదుద్దీన్ ఒవైసీ అనలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 8, 2019


text:
అసదుద్దీన్ ఒవైసీ పాత ప్రసంగంలో యూపీ పోలీసులపై చేసిన వ్యాఖ్యలను హిందువులను బెదిరించినట్లుగా షేర్ చేస్తున్నారు - FACTLY
Sai Krishna Muthyanolla
December 13, 2022
అసదుద్దీన్ ఒవైసీ  ప్రసంగ క్లిప్‌తో సోషల్ మీడియాలో ఒక పోస్ట్ షేర్ చేయబడుతోంది. ఈ ప్రసంగంలో ఆయన హిందువులను బెదిరించారని చెప్తున్నారు. పోస్టులో ‘యోగి ఎప్పుడూ  ముఖ్యమంత్రి పధవిలో ఉంటాడా, మోదీ ఎప్పుడూ ప్రధానమంత్రి పదవిలో ఉంటాడా? ఒక్కసారి బీజేపీ ఓడిపోతే యోగి సన్యాసుల మఠానికి వెళ్ళిపోతాడు, మోదీ తపస్సు చేసుకోవడానికి వెళ్ళిపోతాడు, అప్పుడు హిందువులని కాపాడడానికి ఎవడొస్తాడు? అప్పుడు చూపిస్తాం మా పవర్’ అని ఓవైసీ హిందువులను ఉద్దేశించి అన్నాడని క్లెయిమ్ చేస్తున్నారు. అసలు ఈ పోస్టులో చెప్తున్న దాంట్లో ఎంత నిజముందో ఈ ఆర్టికల్ ద్వారా తెలుసుకుందాం.
క్లెయిమ్: తన ప్రసంగంలో హిందువులని బెదిరించిన అసదుద్దీన్ ఒవైసీ.
ఫాక్ట్ (నిజం): వీడియోలో ఉన్న అసదుద్దీన్ ఒవైసీ ప్రసంగం 2021లో కాన్పూర్ లో నిర్వహించిన ఒక సభలోనిది. పూర్తి ప్రసంగం దాదాపు 45 నిమిషాల నిడివి కలిగి ఉంది. ఇందులో నుండి ఒక్క నిమిషాన్ని ఎడిట్ చేసి పోస్టులో  షేర్ చేసారు. తన ప్రసంగంలో కాన్పూర్  రసూలాబాద్ పోలీస్ స్టేషన్లో 80 ఏళ్ళ మొహమ్మద్ రఫీక్ పైన మూత్రం పోసి, ఆయన గెడ్డాన్ని లాగారని,  ఎస్.ఐ గజేందర్ పాల్ సింగ్ ఈ పని చేసారని అన్నారు. ఇది నిజమే కనుక ఐతే నాకు బాధ కలిగిస్తుంది, సిగ్గు కాదు అని చెప్పారు. ఆ తర్వాత, అసదుద్దీన్ ఒవైసీ యూపీ పోలీసులను ఉద్దేశిస్తూ యోగి, మోదీ చిరకాలం పదవుల్లో ఉండరు. ఆ తర్వాత మిమ్మల్ని ఎవరు కాపాడుతారు అని అన్నారు. ఇందులో ఎక్కడ కుడా హిందువులను బెదిరించలేదు, పోలీసులను ఉద్దేశించి ఈ వ్యాఖ్యలు చేసారు. కావున, పోస్టులో చేస్తున్న క్లెయిమ్ తప్పుదోవ పట్టిస్తుంది.
సరైన కీ వర్డ్స్ ఉపయోగించి ఇంటర్నెట్లో అసదుద్దీన్ ఒవైసీ ప్రసంగం గురించి వెతకగా, వైరల్ పోస్టులో ఉన్న నిమిషం నిడివి కలిగిన వీడియో యొక్క పూర్తి వెర్షన్ లభించింది (ఇక్కడ). దీనితో పాటు మరిన్ని వార్తా కథనాలు కూడా లభించాయి (ఇక్కడ, ఇక్కడ). 2021 డిసెంబర్ 12న AIMIM నిర్వహించిన ర్యాలీలో ఒవైసీ ప్రసంగించారు. దీని నిడివి దాదాపు 45 నిమిషాలు ఉంది. 40:17 సెకన్ల దగ్గర నుండి ఉన్న ప్రసంగ భాగంతో వైరల్ వీడియో మొదలవుతుంది. ఇక్కడ తాను  ‘ఉత్తర ప్రదేశ్ పోలీసులను ఉద్దేశిస్తూ యోగి, మోదీ చిరకాలం పదవుల్లో ఉండరు… మేము మీ జులుం గుర్తుపెట్టుకుంటాను. ఆ  తర్వాత మిమ్మల్ని ఎవరు కాపాడుతారు అని అన్నారు.’  వైరల్ వీడియోలో ఎక్కడా ఒవైసీ హిందువులని గురించి మాట్లాడలేదు.
ప్రసంగంలో కొన్ని నిమిషాల ముందు సరిగ్గా 39:13 సెకన్ల దగ్గర అయన కాన్పూర్  రసూలాబాద్ పోలీస్ స్టేషన్లో 80 ఏళ్ళ మొహమ్మద్ రఫీక్ పైన మూత్రం పోసి, ఆయన గెడ్డాన్ని లాగారని,  ఎస్.ఐ గజేందర్ పాల్ సింగ్ ఈ పని చేసారని అన్నారు. ఇది నిజమే కనుక ఐతే నాకు బాధ కలిగిస్తుంది, సిగ్గు కాదు అని చెప్పారు. ఆ తర్వాత పోలీసులని ఉద్దేశించి మాట్లాడారు. ఈ మొత్తం భాగంలో తాను ఎక్కడ కుడా హిందువులను ఉద్దేశించి మాట్లాడలేదు. ఈ ప్రసంగం గురించి 2021లో పలు వార్త కథనాలు కూడా వచ్చాయి. వాటిని ఇక్కడ, మరియు ఇక్కడ చూడవచ్చు.
2021లో ఈ ప్రసంగం వైరల్ అయ్యింది. అప్పుడు బీజేపీ వారు ఒవైసీ పోలీసులని బెదిరించాడని విమర్శించారు. దానికి ఆయన ఒక ట్విట్టర్ త్రెడ్ ద్వారా వివరణ ఇచ్చారు. వీటి గురించి మరింత సమాచారం ఇక్కడ, ఇక్కడ మరియు ఇక్కడ పొందవచ్చు.
In order to distract from #HaridwarGenocidalMeet, a clipped 1 min video is being circulated from 45 min speech I gave in Kanpur. I’ll set the record straight:
1. I did not incite violence or give threats. I talked about POLICE ATROCITIES Here’s the full video in TWO PARTS [Cont] pic.twitter.com/buZWZmVNLa
చివరిగా, AIMIM  అధినేత అసదుద్దీన్ ఒవైసీ పాత ప్రసంగంలో యూపీ పోలీసులపై చేసిన వ్యాఖ్యలను హిందువులను తాను బెదిరించినట్లుగా షేర్ చేస్తున్నారు.

created: December 13, 2022


text:
అష్రాఫ్ ఘనీ పాత విదేశీ పర్యటన వీడియోని తాలిబాన్ ఆక్రమణ తరువాత దేశం విడిచి పారిపోతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
August 18, 2021
తాలిబాన్ ఆక్రమణ తరువాత ఆఫ్ఘానిస్తాన్ అధ్యక్షుడు అష్రాఫ్ ఘనీ తన దేశాన్ని విడిచి పారిపోతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: తాలిబాన్ ఆక్రమణ తరువాత అష్రాఫ్ ఘనీ ఆఫ్ఘానిస్తాన్ దేశాన్ని విడిచి పారిపోతున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియో పాతది. 2021 జూలై నెలలో అప్పటి ఆఫ్ఘానిస్తాన్ అధ్యక్షుడు అష్రాఫ్ ఘనీ ఉజ్బెకిస్తాన్ పర్యటన కోసం కాబూల్  విమానాశ్రయం నుండి బయలుదేరుతున్న దృశ్యాలని ఈ వీడియో చూపిస్తుంది. ఈ వీడియోలో కనిపిస్తున్న దృశ్యాలు, ఇటీవల తాలిబాన్ ఆక్రమణ తరువాత అష్రాఫ్ ఘనీ అఫ్గానిస్తాన్  విడిచి వెళ్ళిన ఘటనకు సంబంధించినవి కావు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని షేర్ చేస్తూ ‘TOLOnews’ న్యూస్ సంస్థ 15 జూలై 2021 నాడు ట్వీట్ పెట్టినట్టు తెలిసింది. అఫ్గానిస్తాన్  అప్పటి అధ్యక్షుడు అష్రాఫ్ ఘనీ తన రెండు రోజుల ఉజ్బెకిస్తాన్ పర్యటన కోసం కాబూల్  విమానాశ్రయం నుండి బయలుదేరుతున్న దృశ్యాలని ఈ ట్వీట్లో తెలిపారు.
President Ashraf Ghani left Kabul this morning for a two-day visit to Uzbekistan, the Presidential Palace said. #Afghanistan pic.twitter.com/cheJg9rg8P
ఈ వివరాల ఆధారంగా పోస్టులో షేర్ చేసిన వీడియోకి సంబంధించిన మరింత సమాచారం కోసం వెతకగా, అప్పటి అఫ్గాన్ అధ్యక్షుడు అష్రాఫ్ ఘనీ ఉజ్బెకిస్తాన్ పర్యటన కోసం కాబుల్ నుండి బయలుదేరినట్టు అఫ్గానిస్తాన్  ప్రెసిడెన్షల్ పాలెస్ 15 జూలై 2021 నాడు జారీ చేసిన ప్రకటన దొరికింది. తాలిబాన్ల ఆక్రమణ తరువాత అష్రాఫ్ ఘనీ ఆఫ్ఘానిస్తాన్ నుండి పారిపోతున్న దృశ్యాలని ఈ వీడియోని సోషల్ మీడియాలో షేర్ చేసినప్పుడు, ‘Reuters’ న్యూస్ సంస్థ ఈ వీడియోకి సంబంధించి ఫాక్ట్-చెక్ ఆర్టికల్ పబ్లిష్ చేసింది.
అమెరికా అధ్యక్షుడు జో బైడెన్, అఫ్గానిస్తాన్ దేశం నుండి తమ సైనిక బలగాల ఉపసంహరణకు 11 సెప్టెంబర్ 2021 చివరి తేది అని ప్రకటించిన వెంటనే, తాలిబాన్ ఉగ్రవాదులు అఫ్గానిస్తాన్ దేశంలో మళ్ళీ రక్తపాతం సృష్టిస్తూ పలు ప్రాంతాలని ఆక్రమించడం మొదలుపెట్టారు. 15 ఆగష్టు 2021 నాడు తాలిబాన్ మూకలు అఫ్గానిస్తాన్ దేశాన్ని పూర్తిగా తమ ఆధీనంలోకి తీసుకోవడంతో, అఫ్గానిస్తాన్ అధ్యక్షుడు అష్రాఫ్ ఘనీ దేశం విడిచి వెళ్ళిపోయారు. అష్రాఫ్ ఘనీ నాలుగు కార్లు, ఒక హెలికాప్టర్ నిండా డబ్బులు నింపుకొని దేశం విడిచి పారిపోయినట్టు రష్యా దౌత్య కార్యాలయం వెల్లడించినట్టు ‘ఈనాడు’ న్యూస్ సంస్థ తమ ఆర్టికల్‌లో రిపోర్ట్ చేసింది. తాలిబాన్లకు భయపడి అష్రాఫ్ ఘనీ దేశం విడిచి వెళ్ళిపోతున్న దృశ్యాలు సోషల్ మీడియాలో గాని, ఇంటర్నెట్లో గాని ఇప్పటివరకు అందుబాటులో లేవు.
చివరగా,  అష్రాఫ్ ఘనీ తాలిబాన్లకు భయపడి దేశం విడిచి వెళుతున్న దృశ్యాలుగా షేర్ చేస్తున్న వీడియో పాతది.


text:
గోవులను అక్రమ రవాణా చేసే నేరస్థులని ఎన్‌కౌంటర్ చేయాలని అస్సాం ముఖ్యమంత్రి పోలీసులకు ఆదేశాలివ్వలేదు - FACTLY
Sai Krishna Muthyanolla
July 13, 2021
గోవులను అక్రమ రవాణా చేసే వారిని ఎన్‌కౌంటర్ చేయమని అస్సాం ముఖ్యమంత్రి హిమంత బిస్వా శర్మ తన రాష్ట్ర పోలీసులకు ఆదేశాలిచ్చినట్టు సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: గోవులను అక్రమ రవాణా చేసే వారిని ఎన్‌కౌంటర్ చేయమని అస్సాం ముఖ్యమంత్రి హిమంత బిస్వా శర్మ తన రాష్ట్ర పోలీసులకు ఆదేశాలిచ్చారు.
ఫాక్ట్ (నిజం): పోస్టులో షేర్ చేసిన ఫోటోలో కనిపిస్తున్నది అస్సాం మాజీ ముఖ్యమంత్రి సర్బనంద సోనోవాల్, ప్రస్తుత అస్సాం ముఖ్యమంత్రి హిమంత బిస్వా శర్మ కాదు. 10 మే 2021 నాడు అస్సాం ముఖ్యమంత్రి పదవి చేపట్టిన హిమంత బిస్వా శర్మ, గోవులను అక్రమ రవాణా,  డ్రగ్స్ స్మగ్లింగ్‌ని అరికట్టేందుకు   పోలీసులకు కొన్ని ప్రత్యేక అధికారాలు ఇచ్చారు. కాని, గోవులను అక్రమ రవాణా చేసే వారిని ఎన్ కౌంటర్ చేయమని హేమంత్ బిస్వా శర్మ బహిరంగ ప్రకటన ఎక్కడ చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కు సంబంధించిన వివరాల కోసం గూగుల్‌లో వెతికితే, 10 మే 2021 నాడు అస్సాం ముఖ్యమంత్రి పదవి చేపట్టిన హిమంత బిస్వా శర్మ, అస్సాం రాష్ట్రంలో గోవుల అక్రమ రవాణా, డ్రగ్స్ స్మగ్లింగ్ ని అరికట్టేందుకు తమ రాష్ట్ర పోలీసులని ప్రత్యేక చర్యలు చేపట్టాలని ఆదేశించినట్టు తెలిసింది. ఈ విషయంలో పోలీసులు దోషులపై ‘జీరో-టాలరెన్స్ పాలసీ’ అమలుపరచాలని హిమంత బిస్వా శర్మ జూన్ 2021లో ఆదేశాలిచ్చారు.
హిమంత బిస్వా శర్మ ఆదేశాలని అనుసరిస్తూ అస్సాం రాష్ట్ర పోలీసులు 24 కోట్ల విలువైన డ్రగ్స్‌ని సీజ్ చేసి 500 మంది దోషులని అరెస్ట్ చేసినట్టు ‘India TV’ న్యూస్ వెబ్సైటు 10 జూన్ 2021 నాడు పబ్లిష్ చేసిన ఆర్టికల్‌లో రిపోర్ట్ చేసింది. అయితే, ఈ క్రమంలో అస్సాం పోలీసులు 12 మంది అనుమానిత నేరస్థులని కాల్చి చంపేసినట్టు తెలిసింది. పోలీసులకు విచ్చలవిడిగా అధికరలిస్తూ నేరస్థులని ఎన్‌కౌంటర్ చేసేలా అస్సాం ముఖ్యమంత్రి హిమంత బిస్వా శర్మ ప్రేరేపిస్తున్నారంటూ అస్సాం ప్రతిపక్ష నేతలు ఆరోపించారు.
05 జూలై 2021 నాడు అస్సాం పోలీసు అధికారులతో జరిగిన సమవేశంలో హిమంత బిస్వా శర్మ మాట్లాడుతూ, “ఒక అత్యాచార కేసులోని నేరస్థుడు పోలీసుల ఆయుధాలని లాక్కోని పారిపోతుంటే, పోలీసులు ఆ నేరస్థుడిని కాల్చ వలిసి వస్తుంది. అలాంటి నేరస్థుడిని చాతిపై కాల్చలేకపోయిన, కాలుపై కాల్చే హక్కు న్యాయస్థానం పోలీసులు కల్పించింది” అని తెలిపారు. అంతేకాదు, అస్సాం రాష్ట్రంలో పశువుల అక్రమ రవాణా చేసే వారిని ఉపేక్షించేది లేదని హిమంత బిస్వా శర్మ ఈ సమావేశంలో తెలిపారు. కానీ, గోవుల అక్రమ రవాణా చేసే నేరస్థులని ఎన్‌కౌంటర్ చేయమని హిమంత బిస్వా శర్మ బహిరంగ ప్రకటన ఎక్కడా చేయలేదు.
అస్సాం రాష్ట్రంలో గోవుల పరిరక్షణకు సంబంధించి హేమంత్ బిస్వా శర్మ ప్రభుత్వం 12 జూలై 2021 నాడు ‘Assam Cattle Preservation Bill, 2021’ అనే కొత్త చట్టాన్ని తమ అసెంబ్లీలో ప్రవేశపెట్టింది. అస్సాం ప్రభుత్వం ఈ కొత్త చట్టం ద్వారా  అస్సాం రాష్ట్రం నుండి ఇతర రాష్ట్రాలకి గోవులను రవాణా చేయడం చట్టవిరుద్ధం చేసింది. అలాగే, ఇతర రాష్ట్రాల నుండి అస్సాం రాష్ట్రానికి గోవుల అక్రమ రవాణాని బ్యాన్ చేసింది.  ఈ చట్టంలోని నిబంధనల ప్రకారం అస్సాం రాష్ట్రంలో కేవలం వ్యవసాయం లేదా పశుసంవర్ధకం కోసం మాత్రమే గోవులను రవాణా చేసుకోవొచ్చు. అంతేకాదు, హిందువులు నివసించే ప్రదేశంలో, హిందూ దేవాలయాల సమీపంలో గోమాంస విక్రయాలని ఈ చట్టం నిషేదించింది. ఈ పశు సంరక్షణ చట్టంలోని  నిబంధలను ఉల్లంఘించిన వారికి అస్సాం ప్రభుత్వం 3 నుండి 8 సంవత్సరాల జైలు శిక్ష,  3 నుండి 5 లక్షల జరిమానా విధించనుంది. గోవులను అక్రమ రవాణా చేసే వారిని ఎన్‌కౌంటర్ లేదా మరణశిక్ష విధించాలనే నిబంధన ఈ చట్టంలో లేదు.
అసలు పోస్ట్ చేసిన ఫోటోలో కనిపిస్తున్నది అస్సాం మాజీ ముఖ్యమంత్రి సర్బనంద సోనోవాల్, ప్రస్తుత అస్సాం ముఖ్యమంత్రి హిమంత బిస్వా శర్మ కాదు.
చివరగా, అస్సాం ముఖ్యమంత్రి హిమంత బిస్వా శర్మ గోవులను అక్రమ రవాణా చేసే నేరస్థులని ఎన్‌కౌంటర్ చేయమని ఆ రాష్ట్ర పోలీసులకు ఆదేశాలివ్వలేదు.


text:
అస్సాం ప్రభుత్వం తమ రాష్ట్రంలోని దేవాలయ పూజారులకు 15,000 రూపాయల నెల జీతం ప్రకటించలేదు - FACTLY
Sai Krishna Muthyanolla
December 23, 2021
హిమంత బిశ్వ శర్మ నాయకత్వంలోని అస్సాం ప్రభుత్వం హిందూ ఆలయాలలో పనిచేస్తున్న పూజారులకు నెలకు 15,000 రూపాయల జీతం ప్రకటించింది, అంటూ సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: అస్సాం ప్రభుత్వం హిందూ ఆలయాలలో పనిచేస్తున్న పూజారులకు నెలకు 15,000 రూపాయల జీతం ప్రకటించింది.
ఫాక్ట్ (నిజం): కరోనా కారణంగా చాలా రోజులు దేవాలయాలను మూసివేసి ఆర్ధిక ఇబ్బందులు అనుభవిస్తున్న పూజారులకు అలాగే, వైష్ణవ నాంగోరియాలకు అస్సాం ప్రభుత్వం 15,000 రూపాయల ఆర్ధిక సహాయం ప్రకటించింది. కాని, ఈ 15,000 రూపాయల ఆర్ధిక సహాయం కేవలం ఒక సారి మాత్రమే ఇస్తారు, పోస్టులో తెలుపుతున్నట్టు ప్రతి నెల 15,000 రూపాయలు జీతంగా ఇవ్వడం లేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన వివరాల కోసం గుగూల్‌లో వెతికితే, అస్సాం ప్రభుత్వం ఆ రాష్ట్ర ఆలయ పూజారులకు అందిస్తున్న ఆర్ధిక సహాయానికి సంబంధించి ‘ఇండియా టుడే’ వార్తా సంస్థ 05 నవంబర్ 2021 నాడు ఆర్టికల్ పబ్లిష్ చేసినట్టు తెలిసింది. హిమంత బిశ్వ శర్మ నేతృత్వంలోని అస్సాం ప్రభుత్వం తమ రాష్ట్రంలోని ఆలయ పూజారులకు అలాగే, వైష్ణవ నాంగోరియాలకు 15,000 రూపాయలు ఆర్ధిక సహాయం మంజూరు చేసిందని ఈ ఆర్టికల్‌లో రిపోర్ట్ చేసారు. కానీ, ఈ ఆర్ధిక సహాయం పుజారులకి కేవలం ఒక సారి మాత్రమే ఇస్తారని ఈ ఆర్టికల్‌లో స్పష్టంగా తెలిపారు.
ఈ విషయాన్ని రిపోర్ట్ చేస్తూ పబ్లిష్ చేసిన మరికొన్ని న్యూస్ ఆర్టికల్స్‌ని ఇక్కడ, ఇక్కడ చూడవచ్చు. కరోనా వైరస్ కారణంగా దేవాలయాలను మూసివేసి ఆర్ధిక ఇబ్బందులలో పడ్డ ఆలయ పూజారులను ఆదుకోవడమే లక్ష్యంగా ఈ ఆర్ధిక సహాయ పథకం తీసుకొచ్చినట్టు ఈ ఆర్టికల్స్‌లో తెలిపారు.
నవంబర్ మొదటి వారంలో జరిగిన అస్సాం క్యాబినెట్ మీటింగ్లో ఈ ఆర్ధిక ప్యాకేజిని హిమంత బిశ్వ శర్మ ప్రభుత్వం ఆమోదించింది. హిందూ దేవాలయ పూజారులకు, నాంగోరియాలకు ఆర్ధిక సహాయాన్ని ప్రకటిస్తూ హిమంత బిశ్వ శర్మ 04 నవంబర్ 2021 నాడు ట్వీట్ కూడా పెట్టారు. పూజారులకు అందిస్తున్న ఆర్ధిక సహాయం కేవలం ఒక సారి మాత్రమే ఇవ్వడం జరుగుతుందని ట్వీట్లో స్పష్టంగా తెలిపారు. ఈ ఆర్ధిక సహాయం కోసం ధరఖాస్తు చేసుకోవడానికి ప్రత్యేక ఆన్లైన్ పోర్టల్‌ను రూపొందించనున్నట్టు స్పష్టం చేసారు.
చివరగా, అస్సాం ప్రభుత్వం తమ రాష్ట్ర పూజారులకు ప్రతి నెల 15,000 రూపాయల జీతం అందించనున్నట్టు ప్రకటించలేదు.

created: December 23, 2021


text:
ADR సంస్థ 83% లోక్‌సభ ఎంపీలు కోటీశ్వరులు అని నివేదిక ఇచ్చింది, అవినీతిపరులని కాదు - FACTLY
Sai Krishna Muthyanolla
March 31, 2023
‘83% లోక్‌సభ ఎంపీలు అవినీతిపరులు, 227 మంది బీజేపీ సభ్యులు నేర చరిత్ర కలిగిన వారే’ అని చెప్తున్న ఒక గ్రాఫిక్ సోషల్ మీడియాలో షేర్ చేస్తున్నారు. ఈ గ్రాఫిక్‌లో ‘లోక్ సభ ఎంపీల్లో 83% అవినీతిపరులే’ అనే హెడ్‌లైన్ కలిగి ఉన్న ఒక పేపర్ క్లిప్ ఉంది. ఈ పేపర్ క్లిప్ జూమ్ చేసి చూడగా, అందులో అసోసియేట్ ఫర్ డెమోక్రటిక్ రిఫార్మ్స్ (ADR) విడుదల చేసిన నివేదికలో ఈ విషయాన్ని పేర్కొన్నట్లు రాసి ఉంది. మార్చ్ 28వ తేదీన ఈ ఆర్టికల్ ప్రచురించినట్లు అందులో గమనించవచ్చు. అసలు ఈ పోస్టు చేస్తున్న క్లెయిమ్ లోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: అసోసియేట్ ఫర్ డెమోక్రటిక్ రిఫార్మ్స్ (ADR) నివేదిక ప్రకారం లోక్‌సభ ఎంపీల్లో ఉన్న 83% అవినీతిపరులలో 227 మంది బీజేపీ సభ్యులు.
ఫాక్ట్ (నిజం): మర్చి 2019లో  ADR సంస్థ 2014 లోక్‌సభ ఎన్నికల్లో నెగ్గిన సిట్టింగ్ ఎంపీల యొక్క  నేర, ఆర్థిక, విద్య తదితర విషయాలను విశ్లేషిస్తూ ఒక నివేదికను విడుదల చేసింది. ఆ నివేదికలో బట్టి 83% లోక్‌సభ ఎంపీలు కోటీశ్వరులని, ఉన్న 521 మంది సిట్టింగ్ ఎంపీల్లో 227 మంది బీజేపీ సభ్యులు కోటీశ్వరులని (నేరస్థులు కాదు), 37 మంది కాంగ్రెస్ వారు కోటీశ్వరులని అలా ఒక్కో పార్టీకి సంబందించినవారిలో ఎంతమంది కోటీశ్వరులు ఉన్నారు అని వెల్లడించింది. నేర చరిత్ర గురించి వెల్లడిస్తూ 33% మందిపై (174) క్రిమినల్ కేసులు ఉన్నాయని, వారిలో 92 మంది  బిజెపి వారని పేర్కొంది.  కావున పోస్టులో చేస్తున్న క్లయిము తప్పు.
పోస్టులో చెప్తున్న విధంగా  ADR సంస్థ మర్చి 28వ తేదీన, ‘83% లోక్‌సభ ఎంపీలు అవినీతిపరులు, 227 మంది బిజెపి సభ్యులు నేర చరిత్ర కలిగిన వారే’ అని ఏదైనా నివేదికను ప్రచురించిందా అని సంబంధిత కీ వర్డ్స్ ఉపయోగించి ఇంటర్నెట్లో సెర్చ్ చెయ్యగా, 28 మార్చ్ 2019లో ప్రచురితమైన కొన్ని వార్తా కథనాలు లభించాయి.
‘83 శాతం మంది లోక్‌సభ ఎంపీలు ‘కోటీశ్వరులు’, 33 శాతం మందిపై క్రిమినల్ కేసులు: ఏడీఆర్ నివేదిక’ అని ఇండియన్ ఎక్సప్రెస్ వారు ఒక వార్తా కథనంలో రాసారు. ఇదే వార్తను ఎకనామిక్ టైమ్స్ మరియు బిజినెస్ టుడే వారు కూడా ప్రచురించారు.
ADR సంస్థ 2014 లోక్‌సభ ఎన్నికల్లో నెగ్గిన సిట్టింగ్ ఎంపీల యొక్క నేర, ఆర్థిక, విద్య తదితర వాటిని విశ్లేషిస్తూ 28 మర్చి 2019న ఒక నివేదికను విడుదల చేసింది. ఆ నివేదికను బట్టి 83 శాతం మంది లోక్‌సభ ఎంపీలు ‘కోటీశ్వరులు’, 33 శాతం మందిపై క్రిమినల్ కేసులు ఉన్నాయి. ఒక్కో పార్టీకి సంబంధించిన ఎంపీల్లో ఎంతమందిపై క్రిమినల్ కేసులు ఉన్నాయో, ఎంతమంది కోటీశ్వరులో అన్న జాబితాని కూడా అందులో స్పష్ఠంగా పేర్కొన్నారు.
ADR నివేదిక ప్రకారం లోక్‌సభలో ఉన్న అప్పటికి ఉన్న 267 మంది సిట్టింగ్ బిజెపి ఎంపీల్లో 227 మంది  కోటీశ్వరులు ఉన్నారు,  92 మంది సభ్యులపై క్రిమినల్ కేసులు ఉన్నాయి. వైరల్ పోస్టులో 227 మంది బిజెపి ఎంపీలు నేర చరిత్ర కలిగినవారిని తప్పుడు సంఖ్యను రాసారు. అంతే కాక 83 శాతం లోక్‌సభ ఎంపీలు అవినీతిపరులని ఏడీఆర్ నివేదికలో పేర్కొన్నట్లు తప్పుగా రాసారు.
227 మంది బిజెపి సభ్యులు కోటీశ్వరులు అని ఈ కింది పట్టికలో చూడచ్చు
చివరిగా, మార్చ్ 2019లో ADR విడుదల చేసిన నివేదికను 28 మర్చి 2023లో వచ్చినదిగా చెప్తూ, తప్పుడు సంఖ్యలతో మరియు క్లైములతో ఈ పోస్టు షేర్ చేస్తున్నారు.


text:
02 నవంబర్ 2020న 2018 VP1 గ్రహశకలం భూమి వైపు వచ్చినా ప్రళయం రాదని చెప్పిన నాసా - FACTLY
Sai Krishna Muthyanolla
August 27, 2020
02 నవంబర్ 2020న 2018 VP1 అనే ఒక గ్రహశకలం (ఆస్ట్రాయిడ్) భూమిని ఢీకొట్టేందుకు  0.41% శాతం అవకాశం ఉందని, ఒక వేల అది భూమిని ఢీ కొడితే ప్రళయమే అని నాసా శాస్త్రవేత్తలు చెప్పినట్టు ‘టీవీ 9’ వారు ఒక యూట్యూబ్ వీడియోని (ఆర్కైవ్డ్) వారి ఫేస్బుక్ అకౌంట్ లో పోస్ట్ చేసారు. అదే విషయాన్నీ చెప్తూ, వారి వెబ్సైటులో కూడా ఒక ఆర్టికల్ (ఆర్కైవ్డ్) ని ప్రచురించారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్ (దావా): 02 నవంబర్ 2020న 2018 VP1 గ్రహశకలం భూమిని ఢీ కొడితే ప్రళయమే అని అంటున్న నాసా శాస్త్రవేత్తలు.
ఫాక్ట్ (నిజం):  2018 VP1 గ్రహశకలం చాలా చిన్నదని (సుమారు రెండు మీటర్లు), దాని వల్ల భూమికి ఎటువంటి ప్రమాదం లేదని నాసా తెలిపింది. ఆ గ్రహశకలం భూమి వాతావరణంలోకి రావడానికి కేవలం 0.41 శాతం అవకాశం ఉంది. ఒక వేల భూమి వాతావరణంలోకి ప్రవేశించినా, అది చాలా చిన్నగా ఉండడం వల్ల వాతావరణంలోనే విచ్ఛిన్నమవుతుంది అని నాసా తెలిపింది. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి ఇంటర్నెట్ లో వెతకగా, ఈ విషయం పై నాసా సంస్థ ఇంతకముందే వివరణ ఇచ్చినట్టు తెలిసింది. తమ అధికారిక ట్విట్టర్ అకౌంట్ ‘NASA Asteroid Watch’ ద్వారా ఈ విషయం పై ట్వీట్ చేసారు. 2018 VP1 గ్రహశకలం చాలా చిన్నదని (సుమారు రెండు మీటర్లు), దాని వల్ల భూమికి ఎటువంటి ప్రమాదం లేదని తెలిపింది. ఆ గ్రహశకలం భూమి వాతావరణంలోకి రావడానికి కేవలం 0.41 శాతం అవకాశం ఉందని, ఒక వేల భూమి వాతావరణంలోకి ప్రవేశించినా, అది చాలా చిన్నగా ఉండడం వల్ల వాతావరణంలోనే విచ్ఛిన్నమవుతుందని ట్వీట్ చేసారు.
Asteroid 2018VP1 is very small, approx. 6.5 feet, and poses no threat to Earth! It currently has a 0.41% chance of entering our planet’s atmosphere, but if it did, it would disintegrate due to its extremely small size.
ఆ గ్రహశకలం గురించిన మరింత సమాచారం ఇక్కడ చదవొచ్చు.
గ్రహశకలాల గురించి నాసా వెబ్సైటులో చూడగా, 25 మీటర్ల కంటే చిన్న గ్రహశకలాలు భూమి వైపు వచ్చినా అవి వాతావరణంలోనే విచ్ఛిన్నమవుతాయని రాసి ఉన్నట్టు చదవొచ్చు. 2018 VP1 గ్రహశకలం సైజు కేవలం రెండు మీటర్లు మాత్రమే.
వచ్చే 100 ఏళ్ళలో ప్రళయం సంభవించే అంతగా భూమిని ఢీ కొట్టే గ్రహశకలం ఇప్పటివరకు అయితే కనుగోనబడలేదని నాసా వెబ్సైటులో రాసి ఉంది. భూమి వైపు వచ్చే అవకాశం ఉండే గ్రహశకలాల లిస్టుని ‘Sentry Impact Risk Page’ లో నాసా పెడుతుంది. 2018 VP1 గ్రహశకలం ని కూడా ఆ లిస్టులో చూడవొచ్చు. ఒక గ్రహశకలం వల్ల భూమిపై ఎంత ప్రభావం పడుతుందని చూపెట్టడానికి ‘టొరినో ఇంపాక్ట్ హజార్డ్ స్కేల్’ ని నాసా వాడుతుంది. ఆ స్కేల్ లో 2018 VP1 గ్రహశకలం కి జీరో ఇచ్చినట్టు చూడవొచ్చు. అంటే, దాని ప్రభావం భూమి పై దాదాపు అసలు లేనట్టే.
పది రోజుల కిందట కూడా 3 నుండి 6 మీటర్ల సైజు ఉన్న 2020 QG గ్రహశకలం భూమి దగ్గర నుండి పోయిందని నాసా వెబ్సైటులో చదవొచ్చు.
చివరగా, 02 నవంబర్ 2020 న 2018 VP1 గ్రహశకలం భూమి వైపు వచ్చినా ప్రళయం రాదని చెప్పిన నాసా.


text:
ఆస్ట్రాజెనెకా - ఆక్స్‌ఫర్డ్ యూనివర్శిటీ కలిసి అభివృద్ధి చేస్తున్న కరోనా వ్యాక్సిన్ ఫెయిల్ అవ్వలేదు, కేవలం వాక్సిన్ ట్రయల్స్ కి స్వల్ప విరామం ఇచ్చారు - FACTLY
Sai Krishna Muthyanolla
September 10, 2020
బ్రిటన్-స్వీడిష్ ఫార్మాసూటికల్స్ కంపెనీ ఆస్ట్రాజెనెకా, ఆక్స్‌ఫర్డ్ యూనివర్శిటీతో కలిసి అభివృద్ధి చేస్తున్న కరోనా వ్యాక్సిన్ ఫెయిల్ అయింది అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: బ్రిటన్-స్వీడిష్ ఫార్మాసూటికల్స్ కంపెనీ ఆస్ట్రాజెనెకా, ఆక్స్‌ఫర్డ్ యూనివర్శిటీతో కలిసి అభివృద్ధి చేస్తున్న కరోనా వ్యాక్సిన్ ఫెయిల్ అయింది.
ఫాక్ట్(నిజం): ఆస్ట్రాజెనెకా విడుదల చేసిన ప్రెస్ స్టేట్మెంట్ ప్రకారం UKలో వాక్సిన్ యొక్క మూడో దశ ప్రయోగాలలో భాగంగా ఒక వాలంటీర్ కి జరిగిన ఒక వివరించలేని అనారోగ్యం (వార్తా కథనాల ప్రకారం స్పైనల్ కార్డ్ సమస్య) కారణంగా వాక్సిన్ ట్రయల్స్ ని స్వచ్ఛందంగా స్వల్ప విరామం ప్రకటించారు. దీన్నిబట్టి వాక్సిన్ ప్రయోగానికి విరామం ఇచ్చిన మాట నిజమైనప్పటికి, ఇది ఫెయిల్ అయినట్టు కాదు. కావున పోస్టు ద్వారా చెప్పేది తప్పుదోవ పట్టించేలా ఉంది.
ఈ విషయం గురించి మేము గూగుల్ లో వెతకగా 09 సెప్టెంబర్ 2020వ తేదిన ఆస్ట్రాజెనెకా సంస్థ ఈ విషయానికి సంబంధించి విడుదల చేసిన ప్రెస్ స్టేట్మెంట్ మాకు కనిపించింది. ఈ స్టేట్మెంట్ ప్రకారం UKలో వాక్సిన్ యొక్క మూడో దశ ప్రయోగాలలో భాగంగా జరిగిన ఒక వివరించలేని అనారోగ్య సంఘటన కారణంగా వాక్సిన్ యొక్క భద్రతా డేటాను సమీక్షించడానికి స్వతంత్ర కమిటీని నియమించి, వాక్సిన్ ట్రయల్స్ కి  స్వచ్ఛందంగా స్వల్ప విరామం ప్రకటించారు. అంతేగాని ఈ స్టేట్మెంట్ లో ఎక్కడ కూడా వాక్సిన్ ఫెయిల్ అయిందని చెప్పలేదు.
ఐతే ఇది వాక్సిన్ కనిపెట్టే క్రమంలో ఎప్పుడైనా వాక్సిన్ ప్రయోగించిన వారు అనారోగ్యానికి గురైనప్పుడు సాధరణంగా జరిగే చర్య (భద్రతా డేటా సమీక్ష, వాక్సిన్ ట్రయల్స్) అని ఈ స్టేట్మెంట్ లో పేర్కొన్నారు. అయితే ఈ వార్తకి సంబంధించిన వార్తా కథనాల ప్రకారం వీరు తయారు చేస్తున్న వాక్సిన్ ప్రయోగాలలో ఒక వాలంటీర్ కి న్యూరోలాజికల్ (స్పైనల్ కార్డ్) సమస్య సంభవించడంతో వాక్సిన్ ట్రయల్స్ కి స్వల్ప విరామం ఇచ్చినట్టు తెలిసింది. అంతేగాని వార్తా కథనాలలో కూడా ఎక్కడ వాక్సిన్ ఫెయిల్ అయిందని చెప్పలేదు.
ఆక్స్ఫర్డ్ యూనివర్సిటీ తో కలిసి ఆస్ట్రాజెనెకా సంస్థ ఈ వాక్సిన్ ని అభివృద్ధి చేస్తోంది. ఈ వాక్సిన్ ని AZD1222 అని పిలుస్తున్నారు. కరోనా వైరస్ వ్యాక్సిన్ అభివృద్ధిని వేగవంతం చేయడానికి అమెరికా ప్రభుత్వం ప్రారంభించిన ‘Operation War Speed’ కార్యక్రమంలో పాల్గొనే అనేక సంస్థలలో ఆస్ట్రాజెనెకా ఒకటి.
చివరగా, ఆస్ట్రాజెనెకా సంస్థ విడుదల చేసిన ప్రెస్ స్టేట్మెంట్ లో గాని, వార్తా కథనాలలోగాని ఎక్కడ కూడా వాక్సిన్ ఫెయిల్ అయిందని చెప్పలేదు. కేవలం వాక్సిన్ ట్రయల్స్ కి స్వల్ప విరామం  మాత్రమే ఇచ్చారు.
వివరణ (SEPTEMBER 14, 2020):
స్వల్ప విరామం తరువాత వాక్సిన్ ట్రయల్స్ మళ్ళీ UKలో  ప్రారంభిస్తున్నామని ఆస్ట్రాజెనెకా సంస్థ 12 సెప్టెంబర్ 2020న విడుదల చేసిన ప్రెస్ స్టేట్మెంట్ లో తెలిపారు. మెడిసిన్స్ హెల్త్  రెగ్యులేటరీ అథారిటీ (MHRA) వాక్సిన్ ట్రయల్స్ సురక్షితం అని నిర్ధారించినట్టు కూడా అందులో పేర్కొన్నారు.

created: September 10, 2020


text:
యోగి ఆదిత్యనాథ్ ప్రభుత్వం ప్రవేశపెట్టిన జనాభా నియంత్రణ బిల్లును ఆస్ట్రేలియా ఎంపీ క్రేగ్ కెల్లి ప్రశంసించలేదు - FACTLY
Sai Krishna Muthyanolla
July 15, 2021
యోగి ఆదిత్యనాథ్ ప్రభుత్వం ఉత్తరప్రదేశ్ రాష్ట్రంలో ప్రవేశపెట్టిన జనాభా నియంత్రణ బిల్లును ఆస్ట్రేలియా ఎంపీ క్రేగ్ కెల్లి ప్రశంసించినట్టు సోషల్ మీడియాలో ఒక పోస్ట్ షేర్ అవుతుంది. కరోనా వైరస్ నియంత్రించడంలో యోగి ఆదిత్యనాథ్ తమ అందరికి ఆదర్శమని, యోగి అదిత్యనాథ్‌ని కొన్ని రోజులు తమ దేశానికి పంపించాలని క్రేగ్ కెల్లి కోరినట్టు కూడా ఈ పోస్టులో తెలిపారు. ఆ పోస్టులో ఎంతవరకు నిజముందో చూద్దాం.
క్లెయిమ్: యోగి ఆదిత్యనాథ్ ప్రభుత్వం ఉత్తరప్రదేశ్ రాష్ట్రంలో ప్రవేశపెట్టిన జనాభా నియంత్రణ బిల్లును ఆస్ట్రేలియా ఎంపీ క్రేగ్ కెల్లి ప్రశంసించారు.
ఫాక్ట్ (నిజం): యోగి ఆదిత్యనాథ్ ప్రభుత్వం ఐవర్‌మెక్టిన్ మందులు ఉపయోగించి కరోనా వైరస్‌ని నియంత్రించిన పద్దతిని ఆస్ట్రేలియా ఎంపీ క్రేగ్ కెల్లి ప్రశంసిస్తూ ట్వీట్లు పెట్టారు. ఐవర్‌మెక్టిన్ ఔషధ ఉపయోగాలని ఆస్ట్రేలియా ప్రభుత్వానికి తెలిపి తమ దేశాన్ని కరోనా వైరస్ నుండి రక్షించాలని క్రేగ్ కెల్లి యోగి అదిత్యనాథ్‌ని ట్వీట్ ద్వార సహాయం అడిగారు. యోగి ఆదిత్యనాథ్ ప్రభుత్వం ఇటీవల ప్రవేశపెట్టిన జనాభా నియంత్రణ చట్టం గురించి ఆస్ట్రేలియా ఎంపీ క్రేగ్ కెల్లి ఎక్కడా మాట్లాడలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న దానికి సంబంధించిన వివరాల కోసం గుగూల్‌లో వెతికితే, ఆస్ట్రేలియా ఎంపీ క్రేగ్ కెల్లి ఉత్తరప్రదేశ్ ముఖ్యమంత్రి యోగి అదిత్యనాథ్‌ని ప్రశంసిస్తూ 10 జూలై 2021 నాడు పెట్టిన ట్వీట్ దొరికింది. ఉత్తరప్రదేశ్ ప్రభుత్వం తీసుకుంటున్న కరోనా వైరస్ నియంత్రణ చర్యలని క్రేగ్ కెల్లి తన ట్వీట్లో ప్రశంసించారు. యోగి ఆదిత్యనాథ్ కొన్ని రోజులు తమ దేశానికి వచ్చి ఆస్ట్రేలియా ప్రభుత్వానికి ఐవర్‌మెక్టిన్ ఔషధ ఉపయోగాలని తెలియజేయాలని తన ట్వీట్‌లో తెలిపారు.
The Indian state of Uttar Pradesh 👏🏼👏🏼👏🏼👏🏼
Any chance they could loan us their Chief Minister Yogi Adityanath to release the Ivermectin sort out the mess our hopelessly incompetent  State Premiers have created
￼ https://t.co/H6xUwUe8GU
యోగి ఆదిత్యనాథ్ ప్రభుత్వం ఐవర్‌మెక్టిన్ మందులు ఉపయోగించి కరోనా వైరస్‌ని నియంత్రించిన పద్దతిని క్రేగ్ కెల్లి ప్రశంసిస్తు 12జూలై 2021 నాడు మరొక ట్వీట్ పెట్టారు. ఉత్తరప్రదేశ్ రాష్ట్రంలో పని చేస్తున్న హెల్త్ వర్కర్లకు, తేలికపాటి కరోనా వైరస్ సోకిన పేషెంట్లకు ఐవర్‌మెక్టిన్ మందును చికిత్సగా ఉపయోగించడాన్ని క్రేగ్ కెల్లి తన ట్వీట్లో కొనియాడారు. ఉత్తరప్రదేశ్ రాష్ట్రంలో ఐవర్‌మెక్టిన్ ని ఉపయోగించి కరోనా వైరస్‌ని నియంత్రిస్తున్న తీరుని WHO గుర్తించాలని క్రేగ్ కెల్లి 21 మే 2021 నాడు ట్వీట్ పెట్టారు.
WELL DONE to Indian State of UP & its Chief Minister @myogiadityanath for their effective management in crushing the wave
Brilliant that UP introduced ‘Ivermectin’ as preventive measure for health workers, patients & people exposed to infected people !! https://t.co/eYmCFBdgQx
ఆస్ట్రేలియా ఎంపీ క్రేగ్ కెల్లి యోగి అదిత్యనాథ్‌కు సంబంధించి పెట్టిన ట్వీట్లని రిపోర్ట్ చేస్తూ పబ్లిష్ అయిన న్యూస్ అర్టికల్స్‌ని ఇక్కడ, ఇక్కడ చూడవచ్చు. యోగి ఆదిత్యనాథ్ ప్రభుత్వం ఇటీవల ప్రవేశపెట్టిన జనాభా నియంత్రణ బిల్లు గురించి మాత్రం ఆస్ట్రేలియా ఎంపీ క్రేగ్ కెల్లి తన ట్వీట్లలో ఎక్కడా ప్రస్తావించలేదు.
11 జూలై 2021 నాడు ప్రపంచ జనాభా దినోత్సవం సందర్భంగా యోగి ఆదిత్యనాథ్ ప్రభుత్వం ఉత్తర్ ప్రదేశ్ రాష్ట్ర జనాభా పాలసీ (2021-2030) మొదటి డ్రాఫ్ట్‌ని రిలీజ్ చేసింది. ఉత్తర్ ప్రదేశ్  రాష్ట్ర  లా కమిషన్ కూడా దీనికి సంబంధించి ఒక చట్టం ముసాయిదా విడుదల చేసింది.   ఇద్దరి కంటే ఎక్కువ పిల్లలున్న వారికి ప్రభుత్వ ఉద్యోగాలు, సంక్షేమ పథకాలు అందకుండా ఆంక్షలు విధించింది. అంతేకాదు, ఇద్దరి కంటే ఎక్కువ పిల్లలున్న వారికి స్థానికి ఎన్నికలలో పోటి చేసే వీలు కూడా కల్పించలేదు.  ఉత్తరప్రదేశ్ రాష్ట్రంలో సంతానోత్పతి రేటుని 2026 వరకు 2.7 నుండి 2.1 తగ్గించి, 2030 వరకు 1.7 తగ్గించాలన్నది ఈ పాలసీ లక్ష్యం.
చివరగా, యోగి ఆదిత్యనాథ్ ప్రభుత్వం ప్రవేశపెట్టిన జనాభా నియంత్రణ బిల్లును ఆస్ట్రేలియా ఎంపీ క్రేగ్ కెల్లి ప్రశంసించలేదు.


text:
ఆస్ట్రేలియా అసలు పేరు 'అస్త్రాలయ' కాదు; లాటిన్ పదం "ఆస్ట్రేలిస్" నుండి ఇది వచ్చింది, దీని అర్థం "దక్షిణం” - FACTLY
Sai Krishna Muthyanolla
September 15, 2022
ఆస్ట్రేలియాను మొదట ‘అస్త్రాలయ’ అని పిలిచేవారని చెప్తున్న ఒక పోస్ట్ సోషల్ మీడియాలో షేర్ చేయబడుతోంది. దీంట్లో నిజానిలాలు ఏంటో ఈ పోస్ట్ ద్వారా తెలుసుకుందాం.
క్లెయిమ్: ఆస్ట్రేలియా అసలు పేరు అస్త్రాలయ, రామాయణ మహాభారత కాలాల్లో అక్కడ అస్త్రాలు దాచేవారు కనుక ఆ పేరొచ్చింది.
ఫ్యాక్ట్ (నిజం): నేషనల్ లైబ్రరీ ఆఫ్ ఆస్ట్రేలియా ప్రకారం, మ్యాప్‌లో ఆ  ఖండాన్ని వివరించడానికి ఆంగ్ల అన్వేషకుడు మాథ్యూ ఫ్లిండర్స్ ఆస్ట్రేలియా అనే  పేరును మొదటిసారి ఉపయోగించారు. ఆస్ట్రేలియాను శతాబ్దాలుగా ‘టెర్రా ఆస్ట్రేలిస్ ఇంకాగ్నిట’ అని పిలిచేవారు. ‘టెర్రా ఆస్ట్రేలిస్ ఇంకాగ్నిట అంటే ‘తెలియని దక్షిణ భూమి’, ఆస్ట్రేలిస్ అనేది లాటిన్ పదం, దక్షిణం అని ఈ పదం యొక్క అర్థం. ఆస్ట్రేలియా ఒకప్పుడు అస్త్రాలయ అని పిలువబడిందనే వాదనకు మద్దతునిచ్చే ఎటువంటి ఆధారాలు లేవు. అందువల్ల, పోస్టులో చెప్తున్నది తప్పు.
ఆస్ట్రేలియా పేరు యొక్క మూలాలు మరియు చరిత్రను తెలుసుకోవడానికి, మేము అధికారిక ప్రభుత్వ సోర్సెస్ వెతికాము. ‘ఆస్ట్రేలియాకు ఎలా పేరు పెట్టారు?’ అనే శీర్షికతో ఉన్న ఒక అర్టికిల్‌లో నేషనల్ లైబ్రరీ ఆఫ్ ఆస్ట్రేలియా వారు, దక్షిణ అర్ధగోళంలో ఉన్న భూమిని శతాబ్దాలుగా ‘టెర్రా ఆస్ట్రేలిస్ ఇంకాగ్నిట’గా పిలిచేవారని రాశారు. ‘టెర్రా ఆస్ట్రేలిస్ ఇంకాగ్నిట’ అంటే ‘తెలియని దక్షిణ భూమి’ అని అర్థం. ఆస్ట్రేలిస్ అనేది లాటిన్ పదం, దక్షిణం అని ఈ పదం యొక్క అర్థం.
ఆస్ట్రేలియా ఖండాన్ని చుట్టివచ్చిన మొదటి వ్యక్తి మాథ్యూ ఫ్లిండర్స్, 1804లో తాను చేతితో గీసిన ఒక మ్యాప్‌లో ‘ఆస్ట్రేలియా’ అనే పేరును సూచించాడు.
తన పుస్తకం ‘ఎ వాయేజ్ టు టెర్రా ఆస్ట్రేలిస్‌కు’ పరిచయ పేజీలో, అతను ఇలా రాసాడు: ‘ఒక  అసలైన పదం మీద నేను ఏదైనా కొత్త ఆవిష్కరణను అనుమతించుకొంటే, దానిని ఆస్ట్రేలియాగా మారుస్తాను; చెవికి మరింత ఆమోదయోగ్యమైనదిగా మరియు భూమి యొక్క ఇతర గొప్ప భాగాల పేర్లకు సమ్మేళనంగా ఉంటుంది.’ అతని పుస్తకంతో పాటు ఫ్లిండర్స్ మ్యాప్/చార్ట్‌లను కలిపి ‘జనరల్ చార్ట్ ఆఫ్ టెర్రా ఆస్ట్రేలిస్ లేదా ఆస్ట్రేలియా అని పిలుస్తారు.’ న్యూ సౌత్ వేల్స్ గవర్నర్ మాక్వేరీ, ఫ్లిండర్స్ పుస్తకం యొక్క  కాపీని అందుకున్న తర్వాత ఆస్ట్రేలియా అనే పదాన్ని ఉపయోగించిన మొట్టమొదటి వ్యక్తి. 1820ల చివరి నాటికి దక్షిణ ఖండాన్ని సాధారణంగా ‘ఆస్ట్రేలియా’ అని పిలవడం మొదలైంది.
‘ఆస్ట్రేలియా’ అనే పేరు ఎలా వచ్చిందో మరింత సమాచారం ఇక్కడ మరియు ఇక్కడ చూడవచ్చు. ఆస్ట్రేలియాను ఒకప్పుడు అస్త్రాలయగా పిలిచేవారన్న వాదన గురించి మరింత తెలుసుకోవడానికి సంబంధిత కీ వర్డ్స్ ఉపయోగించి  మేము ఇంటర్నెట్‌లో వెతికాము. nriafffairs.com కథనం ప్రకారం, హిందూ ఆధ్యాత్మిక గురువు శ్రీ శ్రీ రవిశంకర్ మాట్లాడుతూ, మహాభారత కాలంలో ఆస్ట్రేలియాను ఆస్త్రాలయ అని పిలిచేవారు అని అన్నారు, దీని అర్థం  ఆయుధశాల అని. అతను ఇలా చెబుతున్న వీడియో యూట్యూబ్‌లో అందుబాటులో ఉంది, అది ఇక్కడ చూడవచ్చు. ఆస్ట్రేలియాకు ఆ పేరు ఎలా వచ్చిందో వివరించే ఆస్ట్రేలియన్ ప్రభుత్వ అధికారిక సోర్సెస్ వేటిలోను అస్త్రాలయ గురించి ప్రస్తావించబడలేదు. అందువల్ల పోస్ట్‌లో చెప్తున్నది తప్పు.
చివరిగా, ఆస్ట్రేలియా అసలు పేరు అస్త్రాలయ కాదు; దాని పేరు లాటిన్ పదం “ఆస్ట్రేలిస్” నుండి ఉద్భవించింది, “దక్షిణం” అని దీని అర్థం.

created: September 15, 2022


text:
బంగ్లాదేశ్‌లో వెస్టిజియల్ తోకతో జన్మించిన శిశువు ఫోటోలని నేపాల్ పూజారికి ‘బాల హనుమాన్’ జన్మించిన దృశ్యాలంటూ షేర్ చేస్తున్నారు - FACTLY
Sai Krishna Muthyanolla
December 13, 2021
నేపాల్‌లోని ఒక పూజారికి తోక కలిగి ఉన్న శిశువు జన్మించాడు, అంటూ సోషల్ మీడియాలో రెండు ఫోటోలతో కూడిన ఒక పోస్టు షేర్ అవుతుంది. హనుమాన్ ఆలయంలో గత 63 సంవత్సరాలుగా అర్చకం సేవ చేస్తున్న ఈ నేపాల్ పూజారి భక్తికి మెచ్చి భగవంతుడు ‘బాల హనుమాన్’ రూపంలో అతనికి జన్మించాడు అంటూ ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం. ఈ పోస్టులో ఎంతవరకు నిజముందో చూద్దాం.
క్లెయిమ్: నేపాల్‌లోని ఒక పూజారి ఇంట్లో తోక కలిగి ఉన్న శిశువు (బాల హనుమాన్) జన్మించిన దృశ్యాలు.
ఫాక్ట్ (నిజం): ఈ వీడియోలో కనిపిస్తున్న శిశువు 2019లో బంగ్లాదేశ్ నొకాలి జిల్లాలో జన్మించాడు, నేపాల్ దేశంలో కాదు. 16 సెంటిమిటర్ల తోకతో జన్మించిన ఈ శిశువుకు ఢాకా వైద్యులు శస్త్ర చికిత్స చేసి తోకని తొలగించారు. గర్భం దాల్చిన నాలుగు నుండి ఎనిమిది వారల సమయంలో ప్రతి శిశువుకి ఇలాంటి తోక పెరుగుతుందని శాస్త్రవేత్తల విశ్లేషణలో స్పష్టమయ్యింది. ‘Vestigial tail’గా పిలవబడే ఈ తోక ఎనిమిది వారల తరువాత సాధారణంగా శిశువు శరీరంలోకి తిరిగి వెళ్లి టెయిల్ బోనుగా ఏర్పడుతుందని వైద్యులు తెలిపారు. అయితే, కొన్ని అరుదైన సందర్భాలలో మాత్రమే ఈ తోక పెద్దదిగా మారి శిశువులు తోకతో జన్మిస్తారని వైద్యులు తెలిపారు. ప్రపంచంలో ఇప్పటివరకు కేవలం 40 మంది శిశువులు మాత్రమే ఇలా తోకతో జన్మించినట్టు నిర్ధారణ అయ్యింది. దీనిలో ఎటువంటి దైవ చమత్కారం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోలని రివర్స్ ఇమేజ్ సెర్చ్ చేసి వెతికితే, ఇవే ఫోటోలని షేర్ చేస్తూ ‘Philippine News’ సంస్థ 17 జూన్ 2019 నాడు ఆర్టికల్ పబ్లిష్ చేసినట్టు తెలిసింది. ఈ ఫోటోలలో కనిపిస్తున్న శిశువు, బంగ్లాదేశ్ నోఖాలి జిల్లాలో జన్మించాడని ఈ ఆర్టికల్‌లో రిపోర్ట్ చేసారు. 16 సెంటిమిటర్ల పొడవు కలిగిన తోకతో ఈ శిశువు జన్మించాడని ఆర్టికల్‌లో తెలిపారు.
బంగ్లాదేశ్ నోఖాలి జిల్లాలో తోకతో జన్మించిన ఈ శిశువుకి సంబంధించి ‘Dhaka Tribune’ వార్తా సంస్థ 13 జూన్ 2019 నాడు ఆర్టికల్ పబ్లిష్ చేసింది. ఢాకా నగరంలోని భంగబందు షేక్ ముజీబ్ మెడికల్ యూనివర్సిటీ ఆసుపత్రిలో పిడియాట్రిషన్‌గా పనిచేస్తున్న నజ్రుం ఇస్లాం ఆకాశ్, ఈ శిశువుకి శస్త్ర చికిత్స చేసి తోకని తొలగించినట్టు ఈ ఆర్టికల్‌లో తెలిపారు. నజ్రుం ఇస్లాం ఆకాశ్ మీడియాతో మాట్లాడుతూ, “ఈ కేసు క్లిష్టమయినది ఏమి కాదు. ఈ తోక శిశువు నరాలకు, ఎముకకు అలాగే, వెన్నుపుసకు అనుసంధించబడి లేదు. మానవ తోకలు రెండు రకాలు: సూడో తోక మరియు నిజమైన తోక. ఈ శిశువుకు ఉన్నది నిజమైన తోక (ఎముకలు లేకుండా కేవలం చర్మం మాత్రమే తోకలాగ పెరిగే విధానం). ఈ తోక వల్ల శరీరానికి ఎటువంటి  ప్రమాదం ఉండదు”, అని తెలిపారు.
గర్భం దాల్చిన నాలుగు నుండి ఎనిమిది వారల సమయంలో ప్రతి శిశువులో ఇలాంటి తోక పెరుగుతుందని వైద్య శాస్త్రవేత్తల విశ్లేషణలో స్పష్టమయ్యింది. ‘Vestigial tail’గా పిలవబడే ఈ తోక ఎనిమిది వారల తరువాత సాధారణంగా శిశువు శరీరంలోకి తిరిగి వెళ్లి టెయిల్ బోనుగా ఏర్పడుతుంది. అయితే, కొన్ని అరుదైన సందర్భాలలో మాత్రమే ఈ తోక పెద్దదిగా మారి శిశువులు తోకతో జన్మిస్తారని వైద్యులు తెలిపారు. హ్యూమన్ టెయిల్‌కు సంబంధించి NCBI మరియు ఇతర వైద్యసంస్థలు పబ్లిష్ చేసిన పరిశోధన డాక్యుమెంట్లని ఇక్కడ, ఇక్కడ చూడవచ్చు. శిశువులలో పెరిగే ఈ తోక, ఎముకలు లేదా నాడి వ్యవస్థకు సంబంధం లేకుండా కేవలం చర్మంతో మాత్రమే పెరుగుతుందని వైద్యుల విశ్లేషణలో తేలింది. ప్రపంచంలో ఇప్పటివరకు కేవలం 40 మంది శిశువులు మాత్రమే ఇలా తోకతో జన్మించినట్టు నిర్ధారణ అయ్యింది. ఇటీవల, బ్రెజిల్ దేశంలో కూడా 12 సెంటిమీటర్ల పొడవు తోకతో ఒక బాలుడు జన్మించాడు. ఈ విషయాన్ని రిపోర్ట్ చేస్తూ పబ్లిష్ అయిన న్యూస్ ఆర్టికల్స్‌ని ఇక్కడ, ఇక్కడ చూడవచ్చు. శిశువులు తోకతో జన్మించడంలో ఎటువంటి దైవ చమత్కారం లేదు.
చివరగా, శిశువులలో అరుదుగా పెరిగే వెస్టిజియల్ తోకని దైవ చమత్కారమంటూ షేర్ చేస్తున్నారు.

created: December 13, 2021


text:
వివిధ నృత్య కళాకారుల ప్రదర్శన వీడియోలని చైనా రోబోలు షాంఘై డిస్నీల్యాండ్‌లో నృత్యం చేస్తున్నట్టు షేర్ చేస్తున్నారు - FACTLY
Sai Krishna Muthyanolla
February 16, 2022
చైనా రూపొందించిన రోబోలు షాంఘై డిస్నీల్యాండ్‌లో చైనీస్ శాస్త్రీయ నృత్య ప్రదర్శన చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. కేవలం, అయిదు నిమిషాల వ్యవధి గల ఈ నృత్య ప్రదర్శనను వీక్షించడానికి 499 యువాన్లు అంటే, భారత కరెన్సీ ప్రకారం 5,600 రూపాయిల టికెట్ ధర ఉంటుందని ఈ పోస్టులో అంటున్నారు.  దీంట్లో ఎంతవరకు నిజముందో చూద్దాం.
క్లెయిమ్: చైనా రూపొందించిన రోబోలు షాంఘై డిస్నీల్యాండ్‌లో నృత్య ప్రదర్శన చేస్తున్న దృశ్యాలు.
ఫాక్ట్ (నిజం): ఈ వీడియోలో నృత్య ప్రదర్శన చేస్తున్నది రష్యా దేశానికి చెందిన బచాట నృత్య కళాకారులు డిమ్ డేవిడ్ ఆఫ్ మరియు డిలార. 2020లో మాస్కో నగరంలో జరిగిన ‘బచాట స్టార్ వీక్’ ఈవేంట్లో ‘డిమాడిలార’ జంట ఈ నృత్య ప్రదర్శన చేసారు. ఈ వీడియోలో నృత్యం చేస్తున్నది చైనా రోబోలు కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని డాన్ కోరజోన్ అనే బచాట డిజే నిర్వాహకుడు 17 ఆగష్టు 2020 నాడు తన ఇన్‌స్టాగ్రామ్ హ్యాండిల్‌లో షేర్ చేసినట్టు తెలిసింది. ఈ వీడియోలో నృత్య ప్రదర్శన చేస్తున్నది బచాట నృత్య కళాకారులు డిమా మరియు డిలార అని డాన్ కోరజోన్ తెలిపారు. 16 ఆగష్టు 2020 నాడు రష్యా దేశం మాస్కో నగరంలో జరిగిన ‘బచాట స్టార్ వీక్’ ఈవెంట్లో డిమాడిలార జంట ఈ నృత్య ప్రదర్శన చేసినట్టు వీడియో వివరణలో తెలిపారు.
డిమ్ డేవిడ్ ఆఫ్ మరియు డిలార రష్యా దేశానికి చెందిన ప్రముఖ బచాట నృత్య కళాకారులని తెలిసింది. ‘డిమాడిలార’(dimadilara)గా పిలవబడే ఈ జంట పార్టీలు, వర్క్ షాప్స్‌లలో బచాట నృత్య కళని ప్రదర్శిస్తుంటారని తెలిసింది. అంతేకాదు, ఈ జంట బచాట నృత్య కళకి  శిక్షణ కూడా ఇస్తుందని వారి వెబ్సైటులోని రాసిన వివరణ బట్టి తెలిసింది.
మాస్కో ‘బచాట స్టార్ వీక్’ ఈవెంట్లో తాము చేసిన నృత్య ప్రదర్శన వీడియోలని ఈ జంట తమ యూట్యూబ్ అలాగే ఇన్‌స్టాగ్రామ్ పేజీలలో షేర్ చేసింది. ఈ ప్రదర్శన వీడియోని డిలార కూడా తన ఇన్‌స్టాగ్రామ్ పేజిలో కూడా షేర్ చేసింది. ‘డిమాడిలార’ జంట చేసిన మరికొన్ని నృత్య ప్రదర్శన వీడియోలని ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియోలో నృత్య ప్రదర్శన చేస్తున్నది డిమా మరియు డిలార అనే బచాట నృత్య కళాకారులని, చైనా రూపొందించిన రోబోలు కాదని ఖచ్చితంగా చెప్పవచ్చు.
అప్డేట్ (MARCH 01, 2022):
అదే క్లెయిమ్ ఉన్న మరో వీడియో కూడా తాజగా సోషల్ మీడియాలో వైరల్ అవుతుంది. అయితే, ఆ వీడియో గురించి ఇంటర్నెట్‌లో వెతకగా, అందులో నృత్య ప్రదర్శన చేస్తున్న వారు కూడా రోబోలు కాదని తెలిసింది. ‘ఇండియన్ రాగా’ అనే యూట్యూబ్ ఛానల్ వారు అలాంటి వీడియోనే 2017లో పోస్ట్ చేసి, అందులో నృత్యం చేస్తున్న నృత్య కళాకారుల పేర్లను వీడియో వివరణలో రాసినట్టు ఇక్కడ చూడవచ్చు. వారి పేర్లు – సోఫియా సలింగరోస్, ఇషా పారుపూడి.
చివరగా, వివిధ నృత్య కళాకారులు చేసిన ఒక నృత్య ప్రదర్శన వీడియోలని చైనా రోబోలు నృత్య ప్రదర్శన చేస్తున్న దృశ్యాలని షేర్ చేస్తున్నారు.

created: February 16, 2022


text:
హుజురాబాద్ ఉపఎన్నికలో 'కేసీఆర్ చెప్పును నిలబెట్టినా లక్ష మెజారిటీతో గెలుస్తాం', అని బాల్క సుమన్ అనలేదు - FACTLY
Sai Krishna Muthyanolla
June 30, 2021
తెలంగాణ రాష్ట్రంలోని హుజురాబాద్ లో అసెంబ్లీ ఉపఎన్నిక జరగనున్న నేపథ్యంలో హుజురాబాద్ లో ‘కుక్కను కాదు కేసీఆర్ చెప్పును నిలబెట్టిన లక్ష మెజారిటీతో గెలుస్తాం’ అని టీఆర్ఎస్ పార్టీ ఎంఎల్ఏ బాల్క సుమన్ వ్యాఖ్యానించినట్టు ఒక వార్తా పత్రిక ఫోటోని షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: హుజురాబాద్ ఉపఎన్నికలో ‘కుక్కను కాదు కేసీఆర్ చెప్పును నిలబెట్టిన లక్ష మెజారిటీతో గెలుస్తాం’– టీఆర్ఎస్ పార్టీ ఎంఎల్ఏ బాల్క సుమన్.
ఫాక్ట్ (నిజం): బాల్క సుమన్ ఈ వ్యాఖ్యలు చేయలేదు. ఆంధ్రప్రభ పత్రిక 26 జూన్ 2021 కరీంనగర్ ఎడిషన్ లో హుజురాబాద్ లో ఆ ముందు రోజు జరిగిన టీఆర్ఎస్ పార్టీ సమావేశానికి సంబంధించి ప్రచురించిన వార్త యొక్క క్లిప్ ని డిజిటల్ గా ఎడిట్ చేసి ఈ వైరల్ క్లిప్ ని తయారు చేసారు. కావున పోస్టు ద్వారా చెప్పేది తప్పు.
ఆంధ్రప్రభ పత్రిక 26 జూన్ 2021 కరీంనగర్ ఎడిషన్ లో హుజూరాబాద్ లో ఆ ముందు రోజు జరిగిన టీఆర్ఎస్ పార్టీ సమావేశానికి సంబంధించిన వార్త ప్రచురించింది. ఈ కథనంలో టీఆర్ఎస్ పార్టీ ఎంఎల్ఏ బాల్క సుమన్ మాట్లాడుతున్న ఫోటో ప్రచురించింది. ఐతే ఈ క్లిప్ లో వార్తని మినహాయిస్తే మిగతాదంతా అచ్చం పోస్టులోని వార్త క్లిప్ లాగే ఉండడం గమనించొచ్చు. దీన్నిబట్టి, పోస్టులోని వార్తా కథనాన్ని ఆంధ్రప్రభ ప్రచురించిన కథనాన్ని డిజిటల్ గా ఎడిట్ చేసి తాయారు చేసినట్టు అర్ధం చేసుకోవచ్చు.
ఐతే ఆంధ్రప్రభ ప్రచురించిన ఈ కథనంలో బాల్క సుమన్ పోస్టులో పేర్కొన్న వ్యాఖ్యలు చేసినట్టు ఎక్కడ కూడా ప్రస్తావించలేదు. కాకపోతే హుజూరాబాద్ లో ఒక ‘అనామకుడిని నిలబెట్టి గెలిపించుకుంటాం’ బాల్క సుమన్ అన్నట్టు ఈ కథనంలో రాసుంది. ఒకవేళ బాల్క సుమన్ నిజంగానే పోస్టులో చెప్పిన వ్యాఖ్యలు చేసి ఉంటే ప్రధాన వార్తా పత్రికలు అన్నీ ఈ విషయాన్ని ప్రచురించేవి, కాని బాల్క సుమన్ ఇలా వ్యాఖ్యానించినట్టు ఏ వార్తా సంస్థ ప్రచురించలేదు. హుజూరాబాద్ లో జరిగిన ఈ సమావేశానికి సంబంధించి వార్తా సంస్థలు ప్రచురించిన కథనాలలో (ఇక్కడ మరియు ఇక్కడ ) ఎక్కడ కూడా బాల్క సుమన్ ఇలా అన్నట్టు రాయలేదు.
టీఆర్ఎస్ పార్టీ చెన్నూర్ ఫేస్ బుక్ పేజీలో ఈ సమావేశంలో బాల్క సుమన్ మాట్లాడిన వీడియోని షేర్ చేసారు, ఈ వీడియోలో  కూడా బాల్క సుమన్  హుజురాబాద్ ఉపఎన్నికలో ‘కుక్కను కాదు కేసీఆర్ చెప్పును నిలబెట్టిన లక్ష మెజారిటీతో గెలుస్తాం’ అన్న వ్యాఖ్యలు చేయలేదు.
ఇంతకుముందు కూడా ఇలాగే హుజురాబాద్ ఉపఎన్నికని ఉద్దేశించి హుజూరాబాద్ లో ‘కేసీఆర్ కుక్కను నిలబెట్టినా గెలుస్తాం’ అని కేటీఆర్ వ్యాఖ్యానించినట్టు చెప్పే ఒక వార్తా పత్రిక క్లిప్ సోషల్ మీడియాలో వైరల్ అయింది, కాకపోతే  కేటీఆర్ ఇలా వ్యాఖ్యానించినట్టు ఏ ప్రధాన వార్తా పత్రికలు ప్రచురించలేదు.
చివరగా, హుజురాబాద్ ఉపఎన్నికలో కేసీఆర్ చెప్పును నిలబెట్టిన లక్ష మెజారిటీతో గెలుస్తాం అని  బాల్క సుమన్  అనలేదు.


text:
ఆర్టీసీ సమ్మె మరియు పాఠశాలల సెలవుల గురించి అడిగినందుకు వీడియోలో బాల్క సుమన్ కొట్టలేదు. అది ఒక పాత వీడియో. - FACTLY
Sai Krishna Muthyanolla
October 21, 2019
పిల్లల చదువులకు, ఆర్టీసీ సమ్మెకు అసలు సంబంధం ఏమిటి? పాఠశాలలకు ఎందుకు సెలవు ప్రకటించారు?’ అని ఒక విద్యార్థి తండ్రి అడిగినందుకు టీవీ లైవ్ లో అతన్ని ఎం.ఎల్.ఏ బాల్క సుమన్ కొట్టాడని ఒక వీడియోతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు.  పోస్ట్ లో ఎంతవరకు నిజముందో విశ్లేషిద్ధాం.
ఆర్టీసీ సమ్మె వల్ల విద్యార్థులకు ఇస్తున్న సెలవుల గురించి అడిగిన ఒక విద్యార్థి తండ్రిని కొట్టిన ఎం.ఎల్.ఏ బాల్క సుమన్.
ఫాక్ట్ (నిజం): అది ఒక పాత వీడియో. తెలంగాణా అమరవీరుల కుటుంబాలకి సహాయం చేయాలంటూ అడుగుతున్న ఒక వ్యక్తిని బాల్క సుమన్ కొట్టాడు. ఆర్టీసీ సమ్మెకుగానీ, విద్యార్థుల చదువులకు గానీ పోస్ట్ లోని వీడియోకి సంబంధం లేదు. కావున పోస్ట్లో చెప్పింది తప్పు.
పోస్ట్ లోని వీడియో గురించి గూగుల్ లో ‘Balka Suman beats on TV’ అని వెతకగా, 2014 లో ‘NTV’ వారు యూట్యూబ్ లో పోస్ట్ చేసిన వీడియో ఒకటి సెర్చ్ రిజల్ట్స్ లో వస్తుంది. ఆ వీడియోలో తెలంగాణా అమరవీరుల కుటుంబాలకు తగిన సహాయం అందలేదని మాట్లాడుతున్న ఒక వ్యక్తిని  బాల్క సుమన్ కొట్టినట్టు చూడవొచ్చు.  పోస్ట్ లోని వీడియోనే యూట్యూబ్ లో  ‘India TV’ వారు 2010 లోనే అప్లోడ్ చేసినట్టు చూడవొచ్చు. ఈ ఘటన గురించి ‘India TV’ మరియు ‘Outlook’ వారు రాసిన ఆర్టికల్స్ ని ఇక్కడ మరియు ఇక్కడ చదవొచ్చు.
చివరగా, ఆర్టీసీ సమ్మె మరియు పాఠశాలల సెలవుల గురించి అడిగినందుకు వీడియోలో బాల్క సుమన్ కొట్టలేదు. అది ఒక పాత వీడియో.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 21, 2019


text:
‘బిస్తర్’ పట్టుకొని రెడీ ఉండండని యువతకి బండి సంజయ్ పిలుపునిచ్చాడు; ‘పిస్తోల్’ కాదు - FACTLY
Sai Krishna Muthyanolla
August 24, 2022
బీజేపీ తెలంగాణ రాష్ట్ర అధ్యక్షుడు బండి సంజయ్ మాట్లాడుతూ, “యువతకు అపీల్ చేస్తున్నా. పిస్తోల్ పట్టుకొని రెడీ ఉండండి అన్నా. తమ్ముడు యుద్ధం స్టార్ట్ అయింది ఇవాళ. ప్రజా సంగ్రామ యాత్ర అడ్డుకోవడం ద్వారా రాష్ట్ర ముఖ్యమంత్రి ఇయాల చాలా తప్పు చేసాడు”, అని అన్నాడని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: పిస్తోల్ పట్టుకొని రెడీ ఉండండని యువతకి పిలుపునిచ్చిన బీజేపీ తెలంగాణ రాష్ట్ర అధ్యక్షుడు బండి సంజయ్.
ఫాక్ట్: బండి సంజయ్ చేసిన వ్యాఖ్యలు జాగ్రత్తగా వింటే, తను ‘బిస్తర్’ (‘పిస్తోల్’ కాదు) పట్టుకొని రెడీ ఉండండని యువతకి పిలుపునిచ్చినట్టు వినవచ్చు. ‘బిస్తర్’ అంటే పడుకోవడానికి ఉపయోగించేది. కావున, పోస్ట్‌లో చెప్పింది తప్పు.
పోస్ట్‌లోని వీడియో మంగళవారం (23 ఆగస్టు 2022) నాడు బండి సంజయ్ నిర్వహించిన ప్రెస్ మీట్‌కి సంబంధించినట్టు తెలిసింది. ఆ ప్రెస్ మీట్‌కి సంబంధించిన వీడియోలో బండి సంజయ్ చేసిన వ్యాఖ్యలు సరిగ్గా వింటే, తను ‘బిస్తర్’ (‘పిస్తోల్’ కాదు) పట్టుకొని రెడీ ఉండండని యువతకి పిలుపునిచ్చినట్టు వినవచ్చు. ‘బిస్తర్’ అంటే పడుకోవడానికి ఉపయోగించేది. ఆ ప్రెస్ మీట్‌లో వేరే దగ్గర కూడా – “మాకు సహకరించండి. బిస్తర్ పట్టుకొని రండి. వారం రోజుల పాటు రండి” అని అన్నట్టు ఇక్కడ చూడవచ్చు. ఆ వీడియో స్పీడ్ తక్కువ చేసి వినగా, తను అన్నది ‘బిస్తర్’ అనే వినిపిస్తుంది.
“బిస్తర్ పట్టుకుని పాదయాత్రకు వచ్చేయండి – తెలంగాణ యువతకు బండి సంజయ్ పిలుపు!” అంటూ వివిధ వార్తా సంస్థలు కూడా రిపోర్ట్ చేసినట్టు ఇక్కడ, ఇక్కడ, మరియు ఇక్కడ చూడవచ్చు. అంతేకాదు, ఇంతకముందు కూడా ‘బిస్తర్’ అనే పదాన్ని బండి సంజయ్ వాడినట్టు ఇక్కడ మరియు ఇక్కడ చదవచ్చు.
బండి సంజయ్ అన్నది ‘బిస్తర్’ అని, ‘పిస్తోల్’ కాదని చెప్తూ బీజేపీ తెలంగాణ వారు కూడా తమ అధికారిక ట్విట్టర్ అకౌంట్‌లో ట్వీట్ చేసారు.
TRS needs a hearing test including #TwitterTillu who doesn't understand regional dialect. @bandiSanjay_bjp wanted youth to come with 'Bistar' meaning bed to eat & sleep NOT pistol which is culture of Razakars & their friends in Telangana.#FakeItLikeTwitterTillu https://t.co/SQSJi5FZPY
చివరగా, ‘బిస్తర్’ పట్టుకొని రెడీ ఉండండని యువతకి బండి సంజయ్ పిలుపునిచ్చాడు; ‘పిస్తోల్’ కాదు.


text:
వ్యవసాయ మోటార్లకు మీటర్లకు అనుసంధానించే విషయానికి సంబంధించి బండి సంజయ్ వ్యాఖ్యలను వక్రీకరించి షేర్ చేస్తున్నారు - FACTLY
Sai Krishna Muthyanolla
February 21, 2023
‘మేము తెలంగాణ రాష్ట్రంలో మోటార్లకు మీటర్లు పెడతాం’, అని బీజేపీ తెలంగాణ రాష్ట్ర అధ్యక్షుడు బండి సంజయ్ అంటున్న వీడియో క్లిప్ ఒకటి సోషల్ మీడియాలో విస్తృతంగా షేర్ అవుతోంది. అలాగే ‘నేను ప్రజల కోసం పని చేసేటోన్ని కాదు, నేను పార్టీ కోసం పని చేసే వ్యక్తిని’ అని బండి సంజయ్ అన్నట్టు చెప్తున్న పోస్ట్ కూడా విస్తృతంగా షేర్ అవుతోంది. ఈ కథనం ద్వారా ఆ వీడియోలకు సంబంధించి నిజమేంటో చూద్దాం.
క్లెయిమ్: ‘మేము తెలంగాణ రాష్ట్రంలో మోటార్లకు మీటర్లు పెడతాం’ – బీజేపీ తెలంగాణ రాష్ట్ర అధ్యక్షుడు బండి సంజయ్
ఫాక్ట్(నిజం):  తెలంగాణ రాష్ట్రంలో మోటార్లకు మీటర్లు పెడతామని బండి సంజయ్ అనలేదు. 20 ఫిబ్రవరి 20223న జరిగిన ప్రెస్ మీట్‌లో బండి సంజయ్ పలు సందర్భాల్లో మాట్లాడిన మాటలను వక్రీకరించి షేర్ చేస్తున్నారు. ఆలాగే ఈ ప్రెస్ మీట్‌లో తాను పదవుల కోసం పని చేసే వాడిని కాదని, పార్టీ కోసం పని చేసే వాడినని బండి సంజయ్ అన్న మాటలని తను ప్రజల కోసం పని చేసే వాడిని కాదని అన్నట్టు వక్రీకరించారు. కావున పోస్టు ద్వారా చెప్పేది తప్పు.
సోషల్ మీడియాలో షేర్ అవుతున్న ఈ రెండు వీడియోలు 20 ఫిబ్రవరి 20223న జరిగిన బండి సంజయ్ ప్రెస్ కాన్ఫరెన్స్ నుండి తీసుకున్నారు. ఐతే వైరల్ పోస్టులలో చెప్తున్నట్టు ‘తెలంగాణ రాష్ట్రంలో మోటార్లకు మీటర్లు పెడతామని’ మరియు ‘తాను ప్రజల కోసం కాక పార్టీ కోసం పని చేసే వ్యక్తినని’ బండి సంజయ్ అనలేదు.
ఈ ప్రెస్ మీట్‌లో మాట్లాడిన మాటలను వక్రీకరించి ఇలా షేర్ చేస్తున్నారు. షేర్ అవుతున్న ఆ రెండు వీడియోలకు సంబంధించి నిజాలేంటో కింద చూద్దాం.
వీడియో 1:
ఈ ప్రెస్ మీట్‌లో మాట్లాడుతూ ఒక సందర్భంలో కేంద్ర నూతన విద్యుత్ పాలసీలో మోటార్లకు మీటర్లు పెట్టమని ఎక్కడా లేదని చెప్పాడు.  ఆ తర్వాత ‘మీము తెలంగాణ రాష్ట్రంలో మోటార్లకు మీటర్లు పెడతాం, మాకు లోన్లు ఇవ్వండని చెప్పి, రాష్ట్ర ప్రభుత్వం కేంద్రానికి లేఖ రాసిందా ? రాయలేదా?’  అని అడుగుతాడు.
ఐతే ప్రెస్ మీట్‌లోని ‘మేము తెలంగాణ రాష్ట్రంలో మోటార్లకు మీటర్లు పెడతాం’  అన్న కొంత భాగాన్ని మాత్రమే కట్ చేసి, బండి సంజయ్ రాష్ట్రంలో మోటార్లకు మీటర్లు పెడతాం అన్నట్టు వక్రీకరించి షేర్ చేస్తున్నారు. కాని నిజానికి బండి సంజయ్ ఇలాంటి ఉద్దేశంలో మాట్లాడలేదు.
ఈ ప్రెస్ మీట్‌ను అన్నీ మీడియా సంస్థలు రిపోర్ట్ చేసాయి. ప్రెస్ మీట్‌కు సంబంధించిన వార్తా కథనాలు కూడా ఇదే విషయాన్ని స్పష్టం చేస్తున్నాయి.
వీడియో 2:
అలాగే ఈ ప్రెస్ మీట్‌లో ‘మీకు పెద్ద పదవి రాబోతుందని’ ఒక విలేకరి అడిగిన ప్రశ్నకు బదులిస్తూ ‘నేను పదవుల కోసం పని చేసేటోన్ని కాదు, నేను పార్టీ కోసం పని చేసే వ్యక్తిని’ అని బండి సంజయ్ అన్నాడు. వీడియోలో ఈ విషయం స్పష్టంగా అర్ధమవుతుంది.
ఐతే బండి సంజయ్ అన్న ఈ మాటలను వక్రీకరించి ‘నేను ప్రజల కోసం పని చేసేటోన్ని కాదు, నేను పార్టీ కోసం పని చేసే వ్యక్తిని’ అని బండి సంజయ్ అన్నట్టు షేర్ చేస్తున్నారు.
చివరగా, వ్యవసాయ మోటార్లకు మీటర్లను అనుసంధానించే విషయానికి సంబంధించి బండి సంజయ్ వ్యాఖ్యలను వక్రీకరించి షేర్ చేస్తున్నారు.

created: February 21, 2023


text:
బండి సంజయ్ కేసీఆర్‌ను ఉద్దేశించి వ్యంగ్యంగా చేసిన వ్యాఖ్యలను వక్రీకరించి షేర్ చేస్తున్నారు - FACTLY
Sai Krishna Muthyanolla
August 29, 2023
తనకు ఓటేస్తే చంద్రుడిపై మూడు ఎకరాలు ఇప్పిస్తా అని తెలంగాణ బీజేపీ ఎంపీ బండి సంజయ్ అంటునట్టు ఉన్న ఒక వీడియో సోషల్ మీడియాలో విస్తృతంగా షేర్ అవుతోంది. ఈ కథనంలో ఆ వీడియోకు సంబంధించిన నిజమేంటో తెలుసుకుందాం.
క్లెయిమ్: తనకు ఓటేస్తే చంద్రుడిపై మూడు ఎకరాలు ఇప్పిస్తా – తెలంగాణ బీజేపీ ఎంపీ బండి సంజయ్
ఫాక్ట్(నిజం): బండి సంజయ్ కేసీఆర్‌ను ఉద్దేశించి వ్యంగంగా ఈ వ్యాఖ్యలు చేసాడు. రాబోయే ఎన్నికలకు సంబంధించి కేసీఆర్ తమ పార్టీ అభ్యర్థులను ప్రకటించిన నేపథ్యంలో ఈ విషయంపై మీడియాతో మాట్లాడుతూ రాబోయే రోజుల్లో చంద్రుడిపైన కూడా మూడు ఎకరాలు ఇస్తానని కూడా కేసీఆర్ వాగ్ధానం చేస్తాడని  బండి సంజయ్ వ్యాఖ్యానించాడు. బండి సంజయ్ మీడియాతో మాట్లాడిన వీడియోను డిజిటల్‌గా మార్ఫ్ చేసి షేర్ చేస్తున్నారు. కావున పోస్టు ద్వారా చెప్పేది తప్పు.
ప్రస్తుతం వైరల్ అవుతున్న వీడియోలో చెప్తున్నట్టు బండి సంజయ్ చంద్రుడిపై మూడు ఎకరాల గురించి నిజంగానే ప్రస్తావించిన ఈ వ్యాఖ్యలు తెలంగాణ ముఖ్యమంత్రి కేసీఆర్‌ను ఉద్దేశించి చేసినవి.
ఈ వీడియోకు సంబంధించి వివరాల కోసం యూట్యూబ్‌లో వెతకగా, బండి సంజయ్ మీడియాతో మాట్లాడుతూ చేసిన వ్యాఖ్యలకు సంబంధించిన ఫుటేజ్‌లు మాకు కనిపించాయి. ఈ వీడియోల ప్రకారం ఇటీవల రాష్ట్రంలోని బీఆర్ఎస్ పార్టీ రానున్న అసెంబ్లీ ఎన్నికలకు సంబంధించి అభ్యర్థులను ప్రకటించిన నేపథ్యంలో మీడియా ఈ విషయానికి సంబంధించి బండి సంజయ్‌ను అభిప్రాయం అడిగిన సందర్భంలో కేసీఆర్‌ను ఉద్దేశించి ఆయన ఈ వ్యాఖ్యలు చేసాడు.
ఎన్నికల నేపథ్యంలో రాబోయే రోజుల్లో చంద్రుడిపైన కూడా మూడు ఎకరాలు ఇస్తానని కేసీఆర్ వాగ్ధానం చేస్తాడని బండి సంజయ్ కేసీఆర్‌ను ఉద్దేశించి వ్యంగంగా ఈ వ్యాఖ్యలు చేసాడు.
కేసీఆర్‌ను ఉద్దేశించి బండి సంజయ్ చేసిన వ్యాఖ్యలును వార్తా సంస్థలు కూడా రిపోర్ట్ చేసాయి, ఈ కథనాలు ఇక్కడ చూడొచ్చు. బండి సంజయ్ వేరే సమయంలో కూడా కేసీఆర్‌ను ఉద్దేశించి ఇవే వ్యాఖ్యలు చేసాడు, దీనికి సంబంధించిన వీడియో ఇక్కడ చూడొచ్చు.
దీన్నిబట్టి కేసీఆర్‌ను ఉద్దేశించి బండి సంజయ్ చేసిన వ్యాఖ్యలును డిజిటల్‌గా మార్ఫ్ చేసి తనకు ఎన్నికల్లో ఓటేస్తే చంద్రుడిపై మూడు ఎకరాలు ఇస్తానని బండి సంజయ్ వాగ్ధానం చేసినట్టు సృష్టించారని స్పష్టమవుతుంది.
చివరగా, బండి సంజయ్ కేసీఆర్‌ను ఉద్దేశించి వ్యంగ్యంగా చేసిన వ్యాఖ్యలను వక్రీకరించి షేర్ చేస్తున్నారు.


text:
'బాంద్రా-వర్లి సీ లింక్' 2009లోనే కాంగ్రెస్ హయాంలో పూర్తయింది, ప్రధానమంత్రి మోదీ హయాంలో కాదు - FACTLY
Sai Krishna Muthyanolla
July 20, 2021
ముంబైలోని ప్రముఖ బాంద్రా-వర్లి సీ లింక్‌ని ప్రధానమంత్రి మోదీ హయాంలో నిర్మించినట్టు అర్ధం వచ్చేలా చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ముంబైలోని ప్రముఖ బాంద్రా-వర్లి సీ లింక్‌ని ప్రధానమంత్రి మోదీ హయాంలో నిర్మించారు.
ఫాక్ట్ (నిజం): బాంద్రా-వర్లి సీ లింక్ నిర్మాణ పనులు 2004లో మొదలు కాగా, 2009లో కాంగ్రెస్ పార్టీ అప్పటి అధ్యక్షురాలు సోనియా గాంధీ దీనిని ప్రాంభించారు. ఈ బాంద్రా-వర్లి సీ లింక్ మోదీ ప్రధాని కాక ముందే పూర్తయ్యింది, దీని నిర్మాణానికి ప్రధానమంత్రి మోదీకి ఎటువంటి సంబంధంలేదు. కావున పోస్టు ద్వారా చెప్పేది తప్పు.
బాంద్రా-వర్లి సీ లింక్ నిర్మాణానికి సంబంధించిన సమాచారం కోసం గూగుల్‌లో కీవర్డ్ సెర్చ్ చేయగా 2009లో కాంగ్రెస్ పార్టీ అధ్యక్షురాలు సోనియా గాంధీ ఈ సీ లింక్‌ని ప్రారంభించిన విషయానికి సంబంధించి అనేక వార్తా కథనాలు దొరికాయి. ఈ కథనాల ప్రకారం ఈ సీ లింక్‌ని నిర్మించాలని 1990లలోనే  అనుకున్నా నిర్మాణ పనులు మాత్రం 2004లో మొదలయ్యాయి. ఈ వార్తా కథనాలు ఇక్కడ మరియు ఇక్కడ చూడొచ్చు.
సోనియా గాంధీ 2009లో ఈ సీ లింక్‌ని ప్రారంభించినప్పటి ఫోటోలు ఇక్కడ చూడొచ్చు. ఈ ప్రారంభోత్సవానికి సంబంధించిన వీడియో రిపోర్టులని ఇక్కడ మరియు ఇక్కడ చూడొచ్చు. ఈ సీ లింక్ మోదీ మొదటిసారి ప్రధానమంత్రి కాక ముందే జరిగింది. దీన్నిబట్టి ఈ సీ లింక్‌కి ప్రధానమంత్రి మోదీకి ఎటువంటి సంబంధంలేదని స్పష్టంగా అర్ధమవుతుంది.
చివరగా, బాంద్రా-వర్లి సీ లింక్ 2009లోనే కాంగ్రెస్ హయాంలో పూర్తయింది. దీని నిర్మాణానికి, ప్రధానమంత్రి మోదీకి ఎటువంటి సంబంధం లేదు.